MAGİK ROMAN - Alvaro Kunkero | Xəzər jurnalı\nGörkəmli ispan yazıçısı. 1911-ci ildə Mondonedoda anadan olub. Santyaqo de Kompostela Universitetinin Fəlsəfə və filologiya fakültəsində oxuyub. Ancaq jurnalistika ilə məşğul olduğundan, təhsilini yarımçıq qoyub. Vətəndaş müharibəsi illərində frankoçular tərəfində vuruşsa da, 1943-cü ildə İspaniya Faşist Partiyası ilə əlaqələrini kəsib.\n“Musiqiçinin qeydləri” (1956), “Orestə oxşayan adam” (1969), “Kometa ili və dörd hökmdarın döyüşu” (1974) romanlarının, bir çox hekayə və şeir kitablarının müəllifidir.\n1981-ci ildə Qalisiyada vəfat edib.\nMüqəddəs Yevlampiy monastırından səhər tezdən yola düşdülər və gecəni yuxusuz qalan, gördüklərindən, eşitdiklərindən hələ də özünə gələ bilməyən bizim musiqiçi, doğmaqda olan günəşə və hörmətli, lakin günahkar yol yoldaşlarına baxanda, bombardin çalmaq həvəsinə düşdü; nəfəs alətlərində çalan musiqiçinin dodaqlarının zəifləməməsi üçün məşq etməli olduğunu səbəb göstərib, hörmətli dəstədən icazə istədi və hamı ona qulaq asmağa həvəslə razılaşdı. Qi Lənət Şeytanın dişlərinin şaqqıltısına musiqiçi artıq evlərindəki divar saatının çıqqıltısı kimi öyrəncəli olmuşdu, amma bu ölülər dəstəsindən hamıdan çox xoşuna xanım de Sen-Vass gəlirdi, onu göy qübbəsi altındakı bu dünyada ən kədərli xanım, polkovnik Kulenkur de Bayeni isə hamıdan mətanətli, hər cəhətdən alicənab hesab eləyirdi. O, nahaq yerə dəstənin başında durmurdu.\n– Heç olmasa, bir dənə valentina çalın, cənab musiqiçi, – müsyö de Nansi xahiş elədi.\n– Çalın ki, bütün bədbəxtlikləri unudum, cənab musiqiçi, – Kelvandan olan zadəgan cəlladın xahişinə tərəfdar oldu, – çünki bu gün səhər əldə etdiyim yeni cismim mənə ağır gəlir.\n– İlk günlər adamda elə təsəvvür yaranır ki, əynində cod parçadan kamzol və köynək var, – notarius söhbətə qoşuldu.\n– Dostum, qoy indi də valentina olsun, – xanım de Sen-Vass əlavə elədi.\nBizim musiqiçinin çalğısında bir həzinlik əmələ gəlmişdi və ifa elədiklərinin hamısı çox lirik səslənirdi. O həm valentinanı, həm də senyor Rossininin o vaxtlar dəbdə olan italyan rondosunu çaldı; hər ikisini də doktor Sabatın xahişiylə təkrar ifa elədi.\n– Əgər bu rondonun, üstəlik, sözləri də olsaydı, – xanım de Sen-Vass dedi, – yəqin ki, ağlayardım.\nKareta qış aylarında yarıya qədər su altında qalan biçənəklərin arasıyla qıvrıla-qıvrıla axan Skorf çayının sahilindəki Rostrenenə tərəf sürətlə hərəkət eləyirdi. Uzaqdan Rostrenen qalasının bürcləri görünəndə, kareta biçənəyin yanından ötüb, ətrafında qızılağaclar bitmiş Qutik kəndinin yaxınlığındakı mənzərəli meşədə yoxa çıxan bərbad kəndarası yola buruldu. Bir az da gedib talada dayandı. Bu yolla çoxdandı heç kimin getmədiyi hiss olunurdu, çünki təkər izlərini kol-kos basmışdı. Taladakı bulağın yanında köhnə daxma var idi.\n– Cənab musiqiçi, kim ki gecə yatmır, yuxusunu gündüz alır, – Kulenkur əlini bombardinin futlyarına şappıldatdı. – Bu daxmada siestanı gözəl keçirəcəyik.\n– Biz məgər bütün Bretanı dolaşmayacağıq? – bizim musiqiçi soruşdu.\n– Gecə düşən kimi Karedə prixod keşişinin baxçasında ədviyyəli sousda bişmiş kəklik yeyəcəyik.\nMamerin faytondan açdığı atlar bulağın yanındakı talada otlamağa başladı, dəstə, çovdar küləşi döşənmiş komaya girdi; kim harda gəldi oturdu, musiqiçi isə xanımın yanında özünə yer elədi; xanım de Sen-Vass ona çox yaraşan bənövşəyi şala büründü.\nKulenkur üzünə qara ipək yaylıq atıb, hərbi plaşa bürünərək dedi:\n– Di axşama qədər.\nXanım de Sen-Vass əllərini başının altına qoyanda, poplin bluzu sürüşdü və qollarının ağlığı musiqiçinin gözlərini qamaşdırdı. Demək lazımdır ki, musiqiçini tərbiyə edən topçu qadın yaxşı bitsin deyə uşaqlıqdan onun kirpiklərini kəsmişdi, buna görə onlar uzun idi və de Krozon yuxuya gedə-gedə başını qaldırsa, kirpikləri xanımın, az qala, qoltuğunun altını qıdıqlayacağını düşünürdü. Bunu düşünmək dodaqlarına təbəssüm qondurdu, elə bu bəxtiyar təbəssümlə də yuxuladı. Və yuxuda gördü ki, xanımla Kelvan yaxınlığındakı alma bağında yaşayır və korsetinə tikmək üçün xanım onun kirpiklərini dartıb qoparır. Bu da ona xoş gəlirdi.\nKareta Elqoata ətrafındakı düzəngahla gedirdi, yol palçıq idi və musiqiçi Topal Mamerdən icazə istəyib qozlaya çıxdı; o, atların ayaqlarıyla gölməçənin suyunu sıçratmasına baxmağı xoşlayırdı. Artıq qayğısız azad həyata öyrəşmişdi. İndi həmin gün səhər qoşduğu marşı bombardində çalırdı və ona elə gəlirdi ki, atlar musiqinin ahənginə uyğun qaçırlar. Yol dağa qalxırdı, sürətlə axan dumduru, kiçik Oln çayının dayaz yerinə çatanda Mamer yüyəni çəkdi və cavan bir oğlan perşeronun belində karetaya yetişdi; o, ayaqyalındı, rəngi bozarmış köhnə plaş geyinmişdi, ancaq başında hərbi formalı üçkünc təzə şlyapa vardı; oğlan qızğın normand atının yüyənini bərk-bərk çəkdi. Yəhərin qaşına qayışla iki tapança bağlanmışdı. Oğlanın səmimi sifəti vardı, gözləri sevinclə parıldayırdı, sanki ömründə ilk dəfə səfərə çıxmışdı. Kareta ilə bərabərləşib, pəncərədən içəri boylandı və təmiz breton ləhcəsiylə nəzakətlə salamlaşıb, fransızca soruşdu:\n– Cənablar madmazel de Tul-Qulikin toyuna gedirlər?\n– Bəs mənim bacım qızı kimə ərə gedir? – polkovnik de Kulenkur maraqlandı.\n– Tanrı onu qorusun! Allanlı buğda tacirinə ərə gedir.\n– Nədi, Bretanda ona layiq zadəgan tapılmadı?\n– Eh, verən oldu ki! – oğlan kədərlə dedi və onu anladığını təbəssümüylə bildirən xanım de Sen-Vassla baxışıb atını çayın dayaz yerinə sürdü; çayın nisbətən dərin olan ortasında su ətrafa sıçradı.\n– Bu gənc sizin bacınız qızına vurulub, cənab polkovnik! – cənab de Nansi dedi.\n– Qız buna dəyər! Toyda süfrəyə, yəqin ki, bişmiş alma ilə şirəli toyuq verəcəklər!\n– Bəlkə, ora gedib qarnımızı doyuzduraq? – notarius təklif etdi.\n– Bu, Tanrımızın Xananda suyu çaxıra döndərdiyi kimi bir şey olardı, – notariusun təklifini ciddi qəbul edən polkovnik cavab verdi. – Əgər Dinana gilyotinə baxmağa gediriksə, biz necə Tul-Qulikə yollana bilərik?\nGecəni qalacaqları Ginqampa Karedən gedən yol de Krozonun sevincinə rəğmən sıx kolların, bəzi yerlərdə bulanlıq su dolu bataqlığın arasından keçirdi – o, at ayaqlarının suyu sıçratmasına, köpükləndirməsinə baxmağı xoşlayırdı. Özünü heç vaxt belə cavan hiss eləməmişdi, dünya heç vaxt ona bu qədər təəssürat bəxş etməmişdi. Əlbəttə, yol yoldaşları ölülər, ağır zəncirlər daşıyan məhkumlar idi, ancaq onunla elə nəzakətlə davranırdılar, sanki külliyyatını oxumuşdular. Kelvanlı zadəgan məzarda əbədi yuxuya getməmişdən əvvəl bir neçə pyesə qulaq asmaq istədiyinə görə onu evdən çıxardıqlarını eşidəndə musiqiçi heç də az qorxmamışdı, ancaq axı bu zadəgan, əslində, ona alma bağı vəsiyyət eləməyə qızırğalanmamışdı, sanki ürəyinə dammışdı ki, Blave çayının vadisi, göz önündə açılan təpələr bizim musiqiçinin çox xoşuna gəlir. Sənəti haqqında söz-söhbətin Bretandan uzaqlara yayıldığını da musiqiçi məhz bu dəstədə bildi: doktor Sabat danışmışdı ki, bir dəfə Avinonda, körpünün yanındakı karvansarada Atlantik sahilindən olan abbatla rastlaşıb və o, Bretanda dəfn mərasimlərinin fransiskanlar Ordeninin kiçik qardaşlar xorunu Pontivili bir musiqiçi bombardində müşayiət eləyəndə xüsusilə təmtəraqlı olduğunu deyib. Həmin musiqiçi isə o idi – Şarl Ann de Krozon. Məğrur, hökmlü polkovnik, yığıncağında silah yoldaşıyla olduğu kimi, onunla iltifatla davranırdı, Şarla dayəlik eləyən topçu qadının məqsədini biləndə isə, onu “Navarra kral alayının cənab zabiti” deyə çağırır, əlini üçkünc şlyapasına aparırdı. Xanım de Sen-Vass musiqiçiyə mehribanlıq göstərir, onunla maraqlı söhbətlər eləyir, baxışlarını cavabsız qoymur, nazlanır, karetadan düşəndə, ya minəndə musiqiçi ona əlini uzadır, yıxılacağından qorxub bəzən, hətta belindən tuturdu. Cənab de Nansinin səxavəti nəticəsində tezcə qəhvəyi rəng alan cib dəsmallarını xanım yuyurdu, sonra musiqiçi onları fındıq çubuğuna bağlayır, karetanın pəncərəsindən çıxarıb qurumaları üçün bayraq kimi küləyə tuturdu. Tokkatalar onda sürətli və məlahətli alınmağa başlamışdı; kortezinlər, kontradanslar onun ifasında əvvəllər kilsə musiqisi kimi səslənirdi, rondo isə daha çox təmtəraqlı dəfn marşına oxşayırdı. Tülkü kimi gözdən iti olan notarius hər serenadadan sonra deyirdi:\n– Bizim bülbülciyəz aşiq olmayıb ki?\nXanım de Sen-Vass qızarırdı, musiqiçinin isə ürəyi sızlayır, onu qəhər boğurdu. Doğrudanmı ölüyə vurulub? Ancaq əllərinin, sinəsinin ağlığını, gözlərinin işvəkar parıltısını görən ona ölü deyə bilərdimi? Dilinin ucunu çıxarıb əvvəl üst, sonra alt dodağını yalamaq vərdişi idi və notariusun qeybətinə bəhanə verməmək üçün altdan-altdan ona göz qoyan de Krozon qeyri-ixtiyari bu hərəkəti təkrarlayırdı, onda xanım başını azca qaldırıb sakitcə musiqiçiyə baxır, sanki qarşısında hələ uçmaq sevincini, həyəcanını yaşamayan məftun ətcəbalanı görürdü. Musiqiçinin qulaqları qızarır, hiss elədikləri onu qorxudurdu, eyni zamanda, bundan izaholunmaz bir həzz duyurdu. Onlar kəsə yolla Lanrivenə gedirdilər; Sent-Ann d’Oredi ziyarət eləyən Pluareli dilənçinin başını burada kəsəndən bəri, həmin köhnə yolla əlli il olardı heç kim getmirdi; o, başını əlləriylə tutub gedib-gələndən sədəqə istəyirdi, özü də gərək pulu ağzına qoyaydın – axı əlləri boş deyildi.\n– Əgər Pluareli dilənçi yola çıxsa, – polkovnik Kulenkur dedi, – cənab notarius öz imperiya dövrünün karolinası ilə xudahafizləşməli olacaq.\n– Ölülər sədəqə vermir, – Dorndan olan notarius etiraz elədi. – Bu haqda “Lex Cincia de donis et muneribus”da1 yazılıb; Roma qanununun tayı-bərabəri yoxdu.\nGörünür, Pluareli zavallı dilənçi karetada ölülərin getdiyini bilirdi, çünki nə Bosa yaxınlığındakı körpüdə, nə Sen-Marten yolunun kəsişməsində yola çıxdı, yəqin, o da Roma qanunları ilə tanışdı. Lanrivendəki daş xaçın yanından ötəndə artıq hava qaralmağa başlamışdı. Bir qarı fənərləri yandırırdı, frigiya papaqlı, çiynində tüfəng olan əsgər isə vikont Tul-Qulikin ata-baba mülkünün girişindəki dirəkləri aşmış köhnə darvaza tirinə bıçaqla nəsə cızırdı.\nGecəni keçirmək istədikləri karvansara, daha doğrusu, keçmiş karvansara Ginqampdan iki lig aralıdakı təpədə, hündür ot basmış biçənəkdə yerləşmişdi. Kareta baxımsız köhnə yoldan çıxdı. Mamer onu qızılağacların arasıyla düzəngahla qovdu və musiqiçi atların gecə necə iti qaçdığını, karetanın yol olmayan yerlərlə, kələ-kötür düzəngahla necə bərk hərəkət etdiyini sezdi, həm də elə sürətlə gedirdi ki, pəncərədən heç nə görmək olmurdu. Nəhayət, dayandılar, hamı karetadan çıxıb yola düzəldi, qabaqda polkovnik gedirdi, işıldaquş Qi Lənət Şeytana onun üçkünc şlyapasında özünə yer eləyib, qalanlara gecə daldalanacağına aparan yolu göstərirdi. Xanım Klarina de Sen-Vass bir əliylə yubkasını dizinə qədər qaldırmışdı, o biriylə cənab de Nansinin çiynindən tutmuşdu. Onlar qurşağa çatan otun içiylə gedirdilər. Karvansara yarıuçuq qala imiş, hər iki tərəfində iri çardaqlar tikilmişdi, qarşısında isə daş plitələr düzülmüş dairəvi həyətdi. Sol tərəfdəki çardaqdan əlində fənər tutmuş, əyninə geyindiyi dəri yarımkürkdən çobana oxşayan bir adam çıxdı. Onun yanı ilə ağ plaşa bürünmüş, iri çoban itinin xaltasından yapışmış başqa adam gəlirdi; it mırıldayır, dişlərini qıcıdır, dartınıb gələnlərin üstünə cummaq istəyirdi.\n– Dayan, kimdi? – əlində fənər tutan soruşdu; gənc adamın səsi idi, ancaq bu səsdə qorxu hiss olunurdu. – Hansı Allah bəndəsidi?\n– Hansı ölü bəndəsi demək daha doğru olardı! Normandiya prinsepsinin ordusundan mərhum polkovnik Kulenkur de Bayedi. Bəs Medak çöllərində ölüləri narahat edənlər kimdi?\nAğ plaşlı adam xaltanı sol əlinə aldı, çobana oxşayandan fənəri götürüb, qonaqlara baxmaq üçün yaxına gəldi. Həyətin ortasında dayanmış polkovnik şpaqasını sıyırdı, bir az arxada dayanmış Kelvandan olan zadəgan şpaqasını çəlikdən burub çıxarmağa çalışdı. O birilər arxada dayandılar, bizim musiqiçi isə qərara aldı ki, həyətə girişdəki əncirlərin arxasında gizlənsə, Şato-Joslenli de Krozonların şərəfini heç də alçaltmaz.\n– Axşamınız xeyir, cənab qohum! Kral donanmasının zabiti, freqat kapitanı Dyu Qrann sizi salamlayır! Nədi, Sedanda qəbirqazan tapılmayıb?\n– Kimlərsə hələ öz qəzəbini soyutmayıb! – polkovnik şpaqanı qınına qoydu. – Anam – Allah ona rəhmət eləsin – kürənsaçlı Dyu Qrannlar nəslindəndi. Bəs sizi bura hansı küləklər atıb, cənab kapitan? Yoxsa bu hündür otların içində hansısa kral freqatı itib?\nKapitan fənəri və bir az sakitləşən iti çobana verdi, polkovniklə astadan nəsə danışmağa başladı. Dornlu notarius, görünür, bu karvansaranı tanıyırdı və qalanları qaladan soldakı çardağın altına apardı; orda yolçular dairə vurub oturdular, polkovnikin ləngidiyini görüb, hisə verilmiş siyənək balığı və soyutma yumurta ilə təzə çaxır içməyə girişdilər. Musiqiçi Elqoatedə çovdar çörəyi almışdı və doktor Sabat xoşladığına görə indi kənarının qızarmış yerindən qoparıb ona verirdi. Yarım saat keçdi, polkovnik hələ də kapitanla söhbət eləyirdi, musiqiçi üçün isə gecələr cansıxıcı idi, hər dəfə yerlərini rahatlayıb, guya çoxdan heç kimə məlum deyilmiş kimi, bir-birlərinə öz tarixçələrini danışırdılar və məşum bir xor alınırdı, başqasına qulaq asmadan hərə öz əhvalatını danışırdı. Hekayətlərinin ortasına çatmışdılar ki, nəhayət, polkovnik gəlib səsini xora qatdı. Bu dəfə tez-tez danışırdı və hekayəti həmişəkindən qısa oldu, onun ardınca da qalanları tələsdi və tezliklə kakofoniya1 bitdi.\nPolkovnik skamyadan qalxdı, əllərini şpaqanın qəbzəsinə qoydu, sakit danışsa da, səsində həyəcan qarışıq sevinc hiss olunurdu.\n– Qalanın alt qatındakı, bir vaxtlar mətbəx olan o biri çardağın altında kuzenim Dyu Qrannın başçılığıyla indi doqquz şuan2 var, bu xəlvətə ona görə çəkiliblər ki, respublikaçılar səhər tezdən Sen-Briyedən Morleyə iki top aparacaqlar, bu Breton zadəganları da tüfənglərini, şpaqalarını işə salıb, topları ələ keçirmək istəyirlər. Əgər ölü olmasaydım, burdakıların hamısından əsil-nəcabətli olduğuma görə, komandirliyi üstümə götürərdim.\nBunu deyib sinəsini qürurla qabartdı. Bıçağın ucu ilə torpaqda əsas yolu bildirən xətt çəkdi, ondan sağda bir dairə cızdı – bu meşə idi, onların harda durduğunu göstərən başqa bir dairəni isə solda cızdı, dedi ki, şuanlar meşədə pusqu quracaqlar, o, Kelvanlı zadəgan və cənab de Nansi pusqudakı şuanlardan fikri yayındırmaq üçün atın üstündə respublikaçılara tərəf çapacaqlar; bu vaxt otluqda gizlənmiş musiqiçi və doktor Sabat hay-küy salacaqlar: şuanlardan birinin verdiyi tapançadan doktor atəş açacaq, musiqiçi isə elə bir oynaq marş çalacaq ki, səsi hücuma çağıran döyüş trubasına oxşasın. Xanım de Sen-Vass və başqaları çardağın altında döyüş iştirakçılarını gözləyəcəklər.\n– Bəs mən? – notarius incikliklə soruşdu.\n– Döyüşdə notariusdan arayış tələb olunmur, cənab Plevan! – Kelvanlı zadəgan nərildədi; şpaqasını axır ki, çəlikdən burub çıxara bildi, o, hətta keçmiş pikardiyalı Qinin zəif işığında belə parıldayan polad tiyəni indi hirslə başının üstündə yellədirdi.\nBu vaxt bayquş üç dəfə uladı. Polkovnik öz döyüşçüləriylə eşiyə çıxdı, musiqiçi və doktor Sabata ot basmış, gövdəsi əyri şabalıd ağacı olan alçaq təpəni göstərdi. Şuanlar atlara sıçradılar, Dyu Qrann öz qurdbasan itini də öz atının sağrısına oturtmuşdu. Yüksəkdə dayanan bədirlənmiş Ay hər yanı gündüzdə olduğu kimi işıqlandırmışdı. Külək qalxdı, Ay bədirlənəndə Bretanda həmişə külək əsir. Deyilənə görə, külək ölüləri qaldırır: belədə onlar xüsusilə bərk gedirlər. Sabat tapançanı alıb çoban cığırı ilə təpəyə tərəf üz tutdu, musiqiçi onu təqib etdi. Onlar polkovniklə yoldaşlarının düzəngahda necə çapdıqlarını gördülər, şuanlar isə meşədə itdilər. Şərti işarənin iki dəfə bayquş ulamasının və sürəkli fit səsinin olacağına razılaşmışdılar. Sabat təpəyə çatıb cəld şabalıda çıxdı, de Krozon isə futlyarın üstündə oturub, otların arasında gizləndi.\n– Budur, gəlirlər! – Sabat pıçıldadı.\nMeşədə iki dəfə bayquş uladı, sürəkli fit səsi eşidildi. Yolda güllələr atıldı. Sabat ona tapşırıldığı kimi havaya atəş açdı, de Krozon isə uşaqlıqda atası ilə Qeenndə qaban ovuna gedəndə eşitdiyi ovçu marşını çaldı. Və qeyri-ixtiyarı ayaq üstə qalxdı. Atışma səsləri eşidilən yolda birdən göyə alov sütunu qalxdı, qulaqbatırıcı partlayış guruldadı. Meşədən tək-tək güllə səsləri gəlirdi.\n– Ola bilsin, güllə yeşiyi partladı, – doktor Sabat barıtı qurtardığına görə şabalıd ağacından düşə-düşə dedi.\nKelvanlı zadəgan əlində şpaqa at skeletlərinin birində çapa-çapa gəldi.\n– Vive le Roi!1\n– Necə oldu? – Sabat soruşdu.\n– Şuanlar topları köhnə yolla diyirləyib apardılar.\nAt skeletlərinin belində Kulenkurla cənab de Nansi də gəlib çatdı.\n– Gözəl vuruş oldu, cənablar! – polkovnik şpaqa ilə yoldaşlarını salamlayıb qışqırdı və gülə-gülə əlavə etdi: – Sizə haqq qazandırmaq lazımdı, cənab musiqiçi, ovçu marşı əla idi! Sanki marşal de Tyurenn Reyn çayını keçirdi!\n– Mən də bəzi işlər görmüşəm, – cənab de Nansi dedi.\nO, döyüş zamanı quyunun kəndirini kəsib, düşmənə sarı çaparaq düzəltdiyi ilgəyi respublikaçı zabitin boynuna keçirmişdi, sonra atı çapıb cansız bədəni otluqla sürümüşdü. Kulenkur pərt oldu.\n– Kişi döyüşündə kəndir silah deyil, cənab Lorenli cəllad! Və şpaqa ilə onu hədələdi. Cəllad kəndirin ucunu yerə atıb qalaya tərəf çapdı. Sen-Martenə gedən yolayrıcında hələ də ara-sıra güllə səsləri eşidilirdi.\n– Səhərin açılmasını gözləyənə qədər ovçu marşına bir dəfə də qulaq asmaq olarmı? – Kelvanlı zadəgan soruşdu.\nMusiqiçi meyitə baxmaq üçün yaxınlaşdı. Səhər Oln çayının dayaz yerində karetanı keçən, başına təzə üçkünc şlyapa qoymuş həmin oğlandı. Otluqda çox süründüyündən meyit parça-parça olmuşdu.\n– Biz ölülərə mərhumları basdırmağa icazə vermirlər, – polkovnik atdan düşə-düşə dedi.\nDoktor Sabatla birlikdə meyiti Qvardiyaçıya yükləyib, yavaş-yavaş qalaya tərəf getdilər. Üfüqdə dan sökülürdü. Meyiti çardağın altına qoydular. Xanım de Sen-Vass da ona baxmaq üçün yaxınlaşdı.\n– Mən də fikirləşirdim ki, belə bəzənib-düzənib toya gedir!\n– O, aşiq olmuşdu, – notarius bir də qeyd etdi.\n– Müharibədə də, sevgidə də təhlükə az deyil, – Kelvanlı zadəgan müdrikcəsinə dedi.\n– Musiqiçi, – polkovnik soyuq tərzdə tapşırıq verdi, – çardağı yandırın!\nDe Krozon bir çəngə saman götürüb, çaxmaqla yandırdı. Çardaq saman və otla örtülü taxta tikili idi – bir qığılcıma bənddi, üstəlik, bu nəhəg tonqalı külək də bir yandan körükləyirdi.\n– Cənab musiqiçi, matəm marşı çalın, – polkovnik dedi.\nPontivi kilsəsinin regent köməkçisi, adətən, öz din qardaşlığı üzvlərinin dəfnində çaldığı matəm melodiyasını ifa etdi. Bütün dəstə karetaya qayıtdı – artıq səhər açılırdı. Musiqiçi öz alətindən son təmtəraqlı səsləri çıxaranda, çardağın damı uçdu, hər yana qığılcım və yanan talaşa səpələndi. Çardağın hələ də tüstüləyən qalıqları bir az əvvəl həyat enerjisi aşıb-daşan oğlana məzar oldu. Musiqiçi yol yoldaşlarının yanına tərəf getdi, yarıyolda onu Kelvanlı zadəgan qarşılayıb, əlini dostyana çiyninə vurdu. O, artıq gündüzdəki görkəmini almışdı.\n– Ah, musiqiçi, sənə qulaq asmaq, qadının ağuşunda həzz almaqdan daha xoşdu!\nDinana çatanda bizim yolçular Müqəddəs Saveriya kilsəsinin arxasında karetadan düşdülər və Topal Mamer onları arxa qapıdan, Bazar meydanında dükanı olan köhnə şeylər alverçisi Mezidon dayısının evinə apardı. Bir pəncərəsi və fasadında kilsə kafedrası kimi, qövsşəkilli çuqun eyvanı olan ikimərtəbəli evdi. Qoca Mezidonun uzun illər yığdığı avadanlıq sarı astarlı göy nimdaş plaşla örtülmüş köhnə taxtdan, hörmə stullardan və üzü üzlər görmüş kürəli stoldan ibarət idi. Stolda bir şüşə qırmızı çaxır və qızardılmış balığın qalıqları olan rəngi tökülmüş yaşıl saxsı boşqab vardı.\n– Belə hörmətli qonaqların gəlişinə çox sevindiyimi deyə bilməyəcəyəm, ancaq neyləyəsən, kasıb adam gərək necəsə dolanışığını çıxarsın, – o, xanım de Sen-Vassa oturmağa yer təklif etmək üçün taxtın üstündən göy plaşı götürdü.\nMezidon gözü titəli, dişləri tökülmüş, həddindən artıq uzun qolları olan, daim vurnuxan qozbel adamdı; breton ləhcəsində danışırdı, qırmızı-ağ zolaqlı şalvar, tüklü qoyun dərisindən yamaqlı yarımkürk geyinmişdi.\n– Saat on birdə, – bayaqdan pəncərədən bayıra baxan cənab de Nansiyə dedi, – gilyotinin çexolunu çıxaracaqlar. Bu gün Sen-Maloda monarxiyanı mədh edən kupletlər oxuduğuna görə, Qimilodan olan bir koru edam edəcəklər.\n– Bretanda korlara heç vaxt toxunmayıblar!\n– Xanım, indiki zamanədə heç kimə rəhm eləmirlər.\n– Ulu Gilyotenin bıçağını bu gün sınaqdan keçirəcək kor, – Topal Mamer cənab de Nansinin tütün qutusundan bir çimdik burunotu götürüb dedi, – Müqəddəs Həvari Pavelin Leonda möcüzə göstərdiyi həmin kor olmadığına ümid edirəm, o da elə bil Qimilodandı; anası toxucu idi, hər payız Kemperə gedib, ev-ev gəzirdi, qış paltarı üçün yun əyirirdi. Atası, deyəsən, Şatolendən bir mahudbasan idi. Uşaq çəpgöz doğulmuşdu və çəp gözünə tədricən qırmızı tor gəlmişdi, axırda çəp gözü kor oldu. Hamıya da məlumdu ki, qırmızıgözlü taygöz hər cür bədbəxtlik gətirir. Bu uşaq da yeriməyə başlayan kimi bütün mahala bədbəxtlik gətirdi, elə pis gözü var idi: kimsə pul itirirdi, kimsə xəstələnirdi, çörəkdən daş, ya böcək çıxırdı, ot tayası, anbar yanırdı, itlər qudururdu, buzov ölü doğulurdu, hamilə qadınlar uşaq salırdı; taygözün ayağı dəyən yerdə yıxılan adamın hökmən əli, ayağı sınırdı, bəzən heç ayağa da qalxa bilmirdi; meyxanalarda çaxır qıcqırırdı, uşağı Mermyu monastırına aparanda isə, ordakı rahibələrin göbəyinin dərisi soyulmuşdu. Taygözdən cüzamlı kimi qaçırdılar, küçədə, yolda daşlayıb qovurdular; o kənddə bir başkəsən var idi, kənd bayramında pendir hazırlayanı öldürmüşdü, taygözün doğma əmisi həmin qaniçənlə danışmışdı ki, Müqəddəs Andrey günündə uşağı su quyusunda boğsun, çünki guya onun buğasına uşağın gözü dəyib; buğanı aparıblarmış inəklə cütləşsin, buğa isə durduğu yerdə gupputu ilə yerə gəlib. İnəyin sahibi Ransili abbat da hirslənib, çünki inək holland cinsindənmiş və buğa onunla vaxtında cütləşmədiyinə görə həmin il bala verməyib.\nMamer nadir hallarda belə çox danışırdı, hulqumunu qaldırıb endirərək çaxır dolu dolçadan iki qurtum aldı; Mameri Renndə asandan sonra hulqumundan hər şey rahat keçirdi. Çaxırı içib, əlinin arxası ilə ağzını sildi.\n– Qimiloda şayiələr gəzirdi ki, ananın özü də necəsə uçaqdan canını qurtarmaq istəyirmiş, mahalın hər yerindən Leona səbəthörənlər gələndə, uşağını Həvari Pavel günü bu şəhərə aparıb, onun taleyini həmin müqəddəsə tapşırıb.\nAna taygözü qucağında tutub müqəddəsin heykəli qarşısında diz çökərək, Həvari Paveldən xahiş edir ki, ya uşağını sağaltsın, ya öz yanına – göylərə aparsın: axı o nə gün görür, Qimiloda onu gec-tez su quyusunda batıracaqlar, ya başını daşla əzəcəklər. Ana ağlayıb, qüdrətli müqəddəsə yalvarırdı, ona gümüş göz gətirəcəyini əhd eləyirdi, bu vaxt isə səbəthörənlər kilsənin yanında atəşfəşanlıq eləyirlər, bu onların sevimli məşğuliyyəti idi və həmin bu əyləncəli tamaşa “Arrasın mühasirəsi”1 adlanırmış, Bretanda ən yaxşı usta hesab edilən Valensyen Brestdən bir yığın fişəng yollayıbmış və “Yeni bomba” adlı fişəng havada partlayıb, çətir şəklində ətrafa səpələnəndə, balaca fişənglərdən biri kilsənin girişindəki fənərin üstünə düşür, ordan sıçrayıb vitrajı sındıraraq içəri girir, müqəddəsə dəyib partlayır, qığılcımlar, qəlpələr ana ilə oğulun üstünə səpələnir və qığılcımın biri oğlunun sağlam gözünü yandırır, belə ki, taygöz dönüb kor olur. O vaxtlar isə, xanımın dediyi kimi, Bretanda korlara dəymirdilər, onları toxunulmaz hesab edirdilər – Həvari Pavel bax belə möcüzə eləyib, ananın xahişini belə nəzərə alıb. Toxucunu ianələrə qərq edirlər, buğanın sahibi isə Klauden Qimiloya qədər dizin-dizin sürünür, səbətdə bir xeyli yumurta gətirir, hətta əsilzadələr əllərini korun başına toxundurmağa gəlirlər. O isə get-gedə güclənir, əllərini ona toxundurmağa gələnlərə, hətta təpik atmağa, tüpürməyə başlayır, bu isə ana üçün böyük itki idi, çünki oğlunu Elqoata aparmaq, ona toxunub sağalmaq istəyənlərdən pul almaq istəyirdi, Müqəddəs Pavelin möcüzəsi sayəsində məşhurlaşdığına görə qazanc heç də az olmayacaqdı. Ancaq skripka çalmağı öyrənmək üçün oğlunu Pempoldakı korun yanına göndərməli olur və tezliklə kor şəhərbəşəhər, kəndbəkənd gəzib hər cür mahnı oxumağa başlayır. Deyirlər, o, Bretanda Leon səbətçilərinin ehtiram göstərdiyi Müqəddəs Pavel bayramından savayı, bütün müqəddəslərin bayramında olurmuş. Ona görə soruşuram ki, bu gün həmin İvi – adı beləydi – asacaqlar?\n– Fərmanda onun adı göstərilməyib, – Mezidon dedi.\nCənab de Nansi meydanın ortasında, yerdən bir metr hündürdə qurulmuş edam meydançasındakı üçrəngli bayraqla örtülən gilyotindən gözünü çəkmirdi; onu ağzında saxsı qəlyan olan atlı zabitin komandirlik etdiyi piyadalar bölüyü qoruyurdu. Hersoq qəsrinin qülləsindəki saat on biri vuranda, üçrəngli aşırma lenti çəpəki qara surtukun üstündən taxmış cənab göründü və Mezidon dedi ki, bu adam komissarın Tule adlı köməkçisidi, Parisdən məxsusi ona görə gəlib ki, Bretanın qubernatoruna gilyotinin necə işlədiyini göstərsin; əsgərlər ona könülsüz hərbi salam verdilər, atın üstündəki zabit isə heç qımıldanmadı da. Meydana adamlar yığışmağa başladılar, çoxu uşaqdı. Komissar köməkçisi edam meydançasına qalxıb, gilyotinin çexolunu çıxartdı, ona bir əsgər kömək eləyirdi. Cənab de Nansi eyvandan qurğuya baxırdı. İri bıçaq gün altında güzgü kimi parıldayırdı, əsgər isə onu, üstəlik, frigiya papağı ilə sürtürdü. Komissar köməkçisi edam meydançasının pilləkənində oturub özünü günə verirdi; silindri, üçrəngli lenti gün işığında parıldayırdı. Atlı zabit meyxanaya yan aldı, xidmətçi qız ona gil dolçada çaxır verdi. O, çaxırdan qurtum-qurtum içib, arada qıza nəsə deyirdi, o da uğunub gedirdi.\nCənab de Nansi qoca Mezidondan soruşdu ki, komissar köməkçisini tanıyırmı, o isə başı ilə təsdiqlədi. Tule Parisdən poçt dilicanı ilə gəlmişdi və Mezidon ona yun corab satmışdı; aprel idi, Dinanda isə bu vaxtlar çox rütubətli olur. Komissar köməkçisi corabın qiymətini danışıb yarım franka endirmişdi, qoca, az qala, onu ziyana satmışdı.\n– Elə isə gedib onlarla söhbət eləmək olar! Alətə də yaxından baxarıq.\nCənab de Nansi qocaya yarım luidorluq qızıl sikkə verdi və qonağı gilyotinin yanına aparıb-aparmamaq barədə qocanın tərəddüdləri dərhal yoxa çıxdı. Qoca Mezidonun müşayiətiylə cənab de Nansinin necə getdiyinə ölülər eyvandan, pəncərədən baxırdılar, hamı bu həngamənin nə ilə qurtaracağını gözləyirdi, meydandakı camaat da yad adamdan gözlərini çəkmirdilər, çünki əynində qəribə paltar var idi, çoxdandı bu cür geyinmirdilər. Edam meydançasına qalxan pilləkənin yanında tüfəngli əsgər onları saxladı, ancaq qoca vəziyyətdən çıxış yolu tapdı, dedi ki, Şerburlu bu müsyönü yolda soyublar və Mezidon da öz köhnə paltarlarını ona satıb, bu cənab isə komissar köməkçisi müsyö Tule ilə tanışdı və ona salamlarını çatdırmaq istəyir. Komissar köməkçisi həmin vaxt ona yardım edən əsgərlə gilyotinin örtüldüyü üçrəngli parçanı yığırdı və cənab de Nansi qoca ilə edam meydançasına qalxdı. Cənab de Nansi çoxdankı tanışı kimi müsyö Tulenin əlini sıxdı, bu vaxt polkovnik Kulenkurdan aldığı qızıl sikkəni də ovcuna basdı.\n– Heç özüm də bilmirəm necə oldu, – ölülər dəstəsi Kombur ətrafında gecələyəndə cənab de Nansi danışmışdı. – Ona Lorenli cəllad olduğumu və mən gedəndən bu vəzifəni heç kimin tutmadığını dedim, yalandan söylədim ki, guya qadın ucbatından getməyə məcbur olmuşam və hardasa pul qazanmağa imkan olsa, öz işimə həmişə məsuliyyətlə yanaşdığımı qoy bilsin. Müsyö Tule gombul, danışqan adam idi, mənə söylədi ki, əvvəllər heç vaxt belə işlə məşğul olmayıb, Paris parlamentində saatsaz işləyib, borclardan qurtarmaqdan ötrü də gilyotini hər yerdə göstərir, çünki iş o yerə çatmışdı ki, gənc arvadı onun borcdan çıxmasına kömək etmək üçün bədənini satmağa başlamışdı; yeni işinə gəlincə, o, məhkuma baxmır, hər dəfə zənciri dartanda gözlərini yumur, həm də Dinanda hələ ki, yalnız aşağı təbəqəyə məxsus adamların başını kəsib. Onun səmimi söhbəti məni ruhlandırdı və başını kötükdəki çökəyə qoymağın məhkum üçün rahat olub-olmadığını yoxlamağa icazə istədim, ancaq qəsdən başımı yanakı qoydum. O dedi ki, belə yox, kilsədə olduğu kimi dizlərini yerə qoyub, başını yanlara döndərmədən sinəni kötüyə söykəməlisən. Komissarın köməkçisi Dinana gəldiyi vaxtdan buranın rütubətli havasına görə daim xəstə olsa da, o qədər nəzakətli idi ki, məhkumun necə uzanmalı olduğunu özü mənə göstərdi, diz çöküb, sinəsini kötüyə söykəyərək boynunu bacardığı qədər uzatdı. Bilmirəm, onda nə düşünürdüm – görünür, keçmiş günləri xatırlamışdım; edam meydançasının ortasında dayanmışdım və ölüm mənim əlimdəydi. Çeçələ barmağımla zənciri yüngülcə dartdım, bıçaq bərq vurub, komissar köməkçisinin boynuna düşdü və elə bil ətə yox, yağa işlədi. Boynunu necə də düz kəsmişdi! Xoşa gəlməyən qanın çox olmağı idi. Edam meydançasından zabitin atına sıçradım, çünki zabit həmin vaxt atdan düşüb qəlyan tüstülədirdi. Komissar köməkçisinin başı diyirlənib səbətə düşəndə necə qışqırıq qopduğunu özünüz eşitdiniz, mənsə çapıb aradan çıxdım. Cənab polkovnik, inanın ki, biz Lorenlilər at minməyi başqalarından heç də pis bacarmırıq.\n– Yalnız kor Qimilanın başı çiyinlərinin üstündə qaldığına sevindiyinə görə qızıl sikkəyə heyifsilənmirəm, – polkovnik dedi.\n– Mən korun başınının necə kəsiləcəyinə baxmaq fikrində də deyildim, – əyləşdikləri çəməndə musiqiçiylə çobanyastığı yığan xanım de Sen-Vass bildirdi.\n– Korlar – bu dünyanın adamları deyillər, – doktor Sabat dedi.\n– Roma qanunları onlara heç bir üstünlük vermir, – notarius söhbətə qarışdı.\n– Hər halda, bu əclaflıqdı, – polkovnik onun sözünü kəsdi.\nCənab de Nansi hamını burunotuna qonaq elədi, asqırıb qərar verdi:\n– Bir yana baxanda, əgər onların hamısı Dinanda gördüyümüz kimi qüsursuz işləyirsə, bizim böyük xalq üçün gilyotin heç də pis şey deyil.\nPlemilə dönən, qızılağaclıq qurtarıb, gözə xoş gələn düzəngah başlayan yerdə kareta dayandı, çünki musiqiçi öz kiçik ehtiyacını ödəməli idi. Düzənliyi yağışın yuduğu kətan cücərtisi bəzəyirdi.\n– Komforda kilsə qarşısındakı meydanda veriləcək tamaşaya baxmaqdan heç də imtina eləməzdim, – de Kulenkur dedi, – həyatda mən həmişə teatr həvəskarı olmuşam.\n– Bəs nəyi göstərəcəklər? – doktor Sabat soruşdu.\n– “Sevgililər Romeo və Cülyettanın İtaliya şəhəri Veronada həqiqi məhəbbəti və ölümü”, – notarius yol vergisi toplanan budkaya vurulmuş afişanı oxudu.\n– Aktyorların özləri də İtaliyadandılar, – şalvarının ipini bağlaya-bağlaya musiqiçi əlavə elədi. – Bəlkə də, hamısı yox, ancaq burda yazılıb ki, primadonnanın adı Cakomini da Monsadı.\n– Deyilənə görə İtaliyalı qadınlar, – Kelvanlı zadəgan dilləndi, – altıncı ehkamı pozan kimi, çarpayıdan durub, pəncərəyə yaxınlaşaraq oxumağa başlayırlar. Şayiələrə inansaq, hətta Yekaterina Mediçi də belə eləyirmiş.\n– Ona görə bizdə qiyamlar, inqilablar baş alıb gedir, – Kulenkur dedi və hamıya karetaya minməyi əmr etdi.\nYanlarından bir neçə atlı ötdü, nəzakətlə salamlaşıb, öz aralarında danışa-danışa uzaqlaşdılar və bu danışıqdan ölülər başa düşdülər ki, onların Komfora tamaşa göstərməyə gedən aktyorlar olduğunu düşünüblər.\nXanım de Sen-Vass çılğıncasına sevən Romeonun hekayətini gənclik illərində oxuduğunu dedi və polkovniklə birlikdə qalanları dilə tutdular ki, atlıların arxasınca, yəqin, artıq səhnə quraşdırıldığı, pərdələr asıldığı Komfordakı meydana getsinlər. Komfor alçaq təpədə yerləşirdi, öz yunu ilə məşhurdu, şəhər ətrafında yaxşı otlaqları var idi. Qədimdə bura öz qəsri ilə tanınırdı, ancaq indi yeganə görməli yeri bazardı, orda douillet1 adında xüsusi tərzdə əyrilmiş yunla alver edirlər, ondan yaxşı parik çıxır: belə parikdə yayda isti, qışda soyuq olmur.\n– Qaranlıq düşən kimi döşünüz yoxa çıxanda, – Kelvanlı zadəgan xanım de Sen-Vassa dedi, – douilletdən, parik hazırlanan yundan yastıqça sizin üçün heç də pis olmazdı, çünki bluzun qabırğanıza yapışmasını görmək mənə ağır gəlir, qaranlıq düşəndə döşünüzün arasındakı o gözəl çökək hər dəfə, heç olmayıbmış kimi, yoxa çıxır.\n– Biz axı bala getmirik, müsyö! – xanım de Sen-Vass cavab verdi, ancaq komplimentdən məmnun olduğu hiss olunurdu.\nAtlar karetanı yamacla Komforun yerləşdiyi təpəyə doğru dartır, arxadan isə uşaqlar gəlirdi, görünür, burda kimisə, çox ehtimal, italiyalı aktyorları gözləyirdilər. Uşaqlar karetanın böyür-başında qaçışır, xidmətçi yerindən tutmağa çalışırdılar. Deyəsən, onları doğrudan da, aktyor bilmişdilər, aktyorların gəlməməyinin səbəbi isə sonra məlum oldu, demə, bundan əvvəl tamaşa verdikləri Lanriven meri aktyorlardan körpə oğurluğunda şübhələnib və onları həbs edib.\n– Səfehliyə bax! – notarius donquldandı: onu, deyəsən, ata Kapulettiyə oxşatmışdılar.\n– Mamer! – polkovnik kozladakı topal faytonçuya qışqırdı. – Bərk sür, onlardan aralan!\nAncaq döngəni burulanda yol qırmızı-sarı, yəni Tremanl mahalının rənglərinə boyanmış şlaqbaumla bağlanmışdı.\n– Cənab aktyorlar, sizi çoxdan gözləyirik! Camaat artıq xeyli vaxtdı meydana toplaşıb! Bəs aşiq olmuş senyorina Cülyetta hanı?\nBelə hökmlə danışan Komforun meri idi; qozbel, lopabığ, Üçrəngli aşırma lent taxılmış yaşıl komzol geyinmişdi, başında vətəndaş Sen-Jüstün2 dəbə saldığı papaq var idi, çəlik əvəzinə isə ondan bir baş hündür olan, üçrəngli lentlə bəzənmiş ucu süngülü tüfəngə söykənmişdi. Karetadakı ölülər baxışdılar. Hər yerdən adamlar axışıb gəlirdi, hamı senyorina Cakominanın truppasına baxmaq istəyirdi və mer topal faytonçuya karetanı kilsənin arxasında, yolu keşişin evinin dalında saxlamağı əmr etdi. Ölülər karetadan düşməli oldular, bütün gözlər xəz şərfin ucu ilə yelpiklənən xanım de Sen-Vassa dikilmişdi – onu Cülyetta hesab etdiklərini başa düşəndə çox həyəcanlanmışdı. Vəziyyət elə alındı ki, Romeo və Cülyetta haqqında pyesi Komforun kilsə meydanında Bretanda sərgərdan dolaşan ölülər tamaşaya qoymalı oldular.\nSəhnəni köhnə kilsə divarının yanında qurmuşdular, dirəkləri isə müqəddəslərin taxta fiqurları əvəz eləyirdi, həmin vaxtlar Fransada onlara elə də sitayiş eləmirdilər. Kilsənin həyəti camaatla dolu idi, teatr haqqında hamıdan bir az çox bilən polkovnik Kulenkur musiqiçiyə dedi ki, bombardin çalmağın əsl vaxtıdı, musiqi səslənənə qədər, o da qalan ölülərlə kimin hansı rolu oynayacağını razılaşdırar. Musiqiçi pavananı1, sonra kortezinanı çox zərif tərzdə çalıb, gurultulu alqışlar qazandı. De Krozon məmnunluqdan qızardı, indiyə qədər həyat hələ ona belə sevinclər bəxş etməmişdi. Bütün bu əhvalat onun üçün xeyirliklə qurtarsa, konsertlər vermək haqqında düşünə bilər. Kulenkur ona pıçıldadı ki, marş çalsın, tamaşanı başlamağa hazır olana qədər dayanmasın; de Krozon onun dediyinə əməl etdi, həmin müddətdə Kelvanlı zadəgan merin verdiyi xalçanı dekorasiya əvəzi kəndirlərdən asdı; xalçada əlində ud tutmuş oğlanın mürgülədiyi, ortasında fontan olan meydan, arxada isə saray tağı təsvir olunmuşdu. Notarius qrenader papağına lələklər taxdı, çünki qonfaloner2 rolunu oynayacaqdı, səhnəyə bir neçə yerli sakin çağırdı, uzun ağacın başına iri hərflərlə və müxtəlif rənglərlə “Bunlar – Verona camaatıdı” yazılmış lövhə vurub, onların başı üstünə qaldırdı. Lorenli cəllad aralıqda gəzib kimin harda duracağını, nə vaxt nə qışqıracağını izah eləyirdi. Nəhayət, bələdiyyənin barabançısı paradda olduğu kimi barabanı döyəclədi, musiqiçi isə ona tapşırılanı eləyib var gücüylə qışqırdı:\n– Məşhur sevgililər Romeo və Cülyetta haqqında tamaşa!\nKomforun kilsə meydanına elə sakitlik çökdü ki, kəpənək uçsa, qanadlarının səsi eşidilərdi.\nPontivili musiqiçinin yazıları arasından Komforun kilsə meydanında verilən tamaşanın məzmununu pyes formasında şərh edən kağızlar tapılıb; mətni polkovnik Kulenkur de Baye və xanım Klarina de Sen-Vass fikirləşib. Orda, həmçinin musiqiçinin sonralar, imperiya zamanında Pontivi bulvarında təsadüfən rastlaşdığı Komfor sakinindən eşitdikləri də yazılıb.\nMusiqiçinin yazdığına heç nə əlavə etmədən, sözbəsöz sizə təqdim edirik.\nİtaliya şəhəri Veronada meydanı. Fontanın yanında lyutnyanı sinəsinə sıxıb səfil musiqiçi yatır, o, pərdənin sonuna qədər oyanmayacaq.\nMeydan yavaş-yavaş adamla dolur. Bir neçə gənc mahnı oxuyur. Səhnəyə əsgər çıxır, silahını yerə atır, dəbilqəsini, zirehini çıxarır.\nƏ s g ə r. On bir ildi ehtiyac və mərhumiyyət içindəyik! Axır ki, isveçrəlilər mühasirəni götürdülər. Bizim Veronanın şəhər divarları on bir ildi sanki boz dumana bürünüb.\nB a ş q a ə s g ə r. Nəhayət, darvazanı açırlar!\nK ə n d l i. Köhnə qüllədən atlı arbaletçilərin çayı keçdiyini gördüm. Senyor əsgər, bu, biclik olmaz ki?\nƏ s g ə r. Hər nə olur olsun. On bir il aclıq və qorxu! Bu fərəhsiz günlərə necəsə son qoyulsun!\nVeronlular – şəhər divarlarının üstünə çıxmış əsgərlər, kəndlilər, qadınlar, uşaqlar, – gördüklərini meydandakılara xəbər verirlər.\nK ə n d l i. İsveçrəlilərin düşərgəsi yanır! Özləri ilə apara bilmədiklərini yandırırlar!\nQ a r ı. Hətta əlimizdən aldıqları çörək tikələrini də yandırırlar!\nT a c i r. İsveçrəlilər dambanın üstüylə gedirlər.\nK ə n d l i. Dükanda danışırdılar ki, sabah Mantuyaya buğda göndərəcəklər.\nƏ s g ə r. Hələ öyrənmək lazımdı ki, Mantuya dururmu.\nK ə n d l i. Məgər Mantuyanın yandığı barədə xəbər gəlib?\nQ a d ı n. Mantuyanı yandırıblar, buğda olmayacaq! İsveçrəlilər bir buğda dənəsi də qalmağa qoymayacaqlar!\nK ə n d l i. Onlar canavardılar!\nQ a d ı n.Yaramazlar!\nƏ s g ə r. Bütün isveçrəlilər ana bətnindən baş gəlişi ilə doğulurlar, ancaq bir ayaqları həmişə boyunlarına dolanmış olur.\nQ a r ı. Onlar anadan yaramaz doğulurlar!\nƏ s g ə r. Deyirlər, Mantuyadan qasid gəlir, artıq çayı keçib!\nQ a d ı n. Bu senyor əsgər isə Mantuyanın yandırıldığını deyir.\nK ə n d l i. Deməli, qasid Venesiyadan gəlir.\nQ a d ı n. Venesiyadan qasid gəlir. Onun çayı necə keçdiyini görüblər.\nT a c i r. Əgər atlıdısa, demək, Venesiyadan gəlmir. O, dənizdən gələrdi. Əgər Mantuyanı doğrudan da, yandırıblarsa, gələn – Sienadandı.\nQ a d ı n. Mənim bacanağım Sienada yaşayır, Roma darvazasının yanında çəkməçi emalatxanası var. Nəcabətli ailədən olan uşaqlar üçün səndəl tikir.\nQ ı z. Qasid – başında lələkli şlyapa olan cavan oğlandı?\nT a c i r. Qasid zadəganlardan olur.\nƏvvəl uzaqda, sonra yaxında şeypur səsləri eşidilir.\nƏ s g ə r. Hamını meydana çağırırlar.\nK ə n d l i. Qonfaloner bura gəlir.\nQ a r ı. Varlılar indi kasıblar kimi arıqdılar.\nQonfaloner və dörd senator daxil olur. Tağın üstündəki eyvana qalxırlar.\nQ o n f a l o n e r. Verona camaatı, dostlarım mənim, senyor əsgərlər! İsveçrəlilər axır ki, getdilər. On bir il boğazımız ilgəkdə olub. On bir il ölümlə, aclıqla, susuzluqla, qorxuyla yaşamışıq. Biz artıq azad veronalılar deyilik, küçələrdə, meydanlarda, cəbhəxanalarda dolaşan kabuslarıq... Bizim şəhərdə ot yoxdu, öz körpələrini əmizdirmək üçün onları analarımız yeyiblər. Şam meşəsində bülbülə rast gəlməzsiniz, sevgililərinin üzünə çıxanda öz arıqlıqlarından utanmamaq üçün onları qızlar yeyiblər. Bu illər ərzində Veronada heç kim mahnı oxumayıb, çünki hava çatışmırdı, axı on bir il bütün darvazalar bağlı olub. İndi isveçrəlilər gedirlər, qış yuxusundan sonra tədricən oyanırıq, uzun qış gecələrindən sonra üzümüzə gün doğub. İsveçrəlilərin tamam gedib-getmədiyini tezliklə biləcəyik, körpünün üstündəki keçiddə qasidi görüblər.\nQ a d ı n. Cənab, bəs o bizə çörək gətirəcək?\nK ə n d l i. Mantuyadan taxıl gətirəcək?\nƏ s g ə r. Veronada yenə nə vaxt Venesiyadan gətirilən mal əti satılacaq?\nQ a d ın. Bizə çörək lazımdı! Heç olmasa, bir tikə, cənab!\nƏ s g ə r. Yaxşı olardı, əvvəlcə bizə yemək verəydilər, onda Sienadan gələn qasidə rahatca qulaq asardıq.\nQ o n f a l o n e r. Əgər qasid, hətta arzuladığımız xəbəri gətirməsə belə, hər halda, onun gəlişi yolun açıq olduğunu təsdiqləyəcək, bu isə o deməkdi ki, taxıl da gələcək, ət də, siz də hər gün doyunca yeyəcəksiniz.\nK ə n d l i. Bəs çaxır barədə nə deyə bilərsiniz?\nS e n a to r. Çaxır da olacaq. Ancaq indi qasidi gözləyək, dünyada nə baş verdiyindən xəbər tutaq, görək, dostumuz, düşmənimiz kimdi.\nƏ s g ə r. Qasid darvazaya yaxınlaşır. Çantası məktubla doludu!\nUzaqdan şeypur səsi eşidilir. Bu, şərti işarədi. Fayan darvazasındakı keşikçilər, qasidin onların yanından ötüb şəhərə girdiyini xəbər verirlər.\nSakitlik yaranır. Körpünün daş plitələrində at ayaqlarının səsi eşidilir. Çaparaq gələn atlı görünür. Əynində tünd-göy rəngli plaş olan gümüşü dəbilqəli gəncdi. Sağ qolunda yaşıl lent var.\nQ o n f a l o n e r. Hardan gəlirsiniz, senyor qasid?\nQ a s i d. Siena şəhərindən, cənab. İndi yollar açıqdı. Pratto-Circenti vadisində iki quzğunun suda boğulan isveçrəlinin içalatını necə yediyini gördüm.\nQ o n f a l o n e r. Bizim indiki zavallı Verona şəhərinin hökumətinə Sienadan məktub gətirmisiz?\nQ a s i d. Ünvan qolumdakı ipək lentə yazılıb.\nQ o n f a l o n e r (oxuyur). “Kədərli infanta senyorina Cülyettaya”.\nQ a d ı n. Bəs çörək?\nƏ s g ə r. Bəs Venesiya öküzləri hanı?\nK ə n d l i. Əgər öküzlərdən bir xəbər gətirməyibsə, gəlin hələlik onun atını yeyək.\nX o r. Ət! Mantuya taxılı yoxdu! Mantuyanı yandırıblar! Heç harda heç kim qalmayıb! Biz bu dünyada təkik! Yalnız isveçrəlilər və biz qalmışıq! Atı! Atı öldürün!\nQ o n f a l o n e r. Sakit! Sakit! Bəlkə, bu məktubda hamı üçün, bütün Verona camaatı üçün bir xəbər var. Onu yazan adam, yəqin, senyorina Cülyettadan başqa burda heç kimi tanımır. Ola bilsin, məktubda Mantuya taxılından, Venesiya mal ətindən, çaxırdan, dostlarımızın qalıb-qalmadığından yazılıb.\nX o r. Məktubu oxuyun! Orda nə yazılıb? Senyorina Cülyetta kimdi? O, zadəgandı. Məşhur aşiqdi. Kapulettinin dəmirçidən doğulan qızıdı? Yox, o doğmayıb, köhnə meydanda evi olan Montekkinin qızıdı. Amma onların hamısı pozğundu. Bu lap gəncdi. Kapuletti soğan satmaqla varlanıb, onu Venesiyaya aparırdılar. Hələ ipək də satırdılar. Axır ki, məktub oxunacaq, ya yox? Biz xəbər gözləyirik!\nQ o n f a l o n e r. Sakit olun, senyorina Cülyettanın arxasınca adam göndərmişik. Oxumağı bilirsə, oxuyacaq, bilmirsə, senatorlardan biri oxuyar. Bu da senyorina Cülyetta.\nCülyetta meydanda görünür. Sükut çökür. Cülyetta qonfalonerlə senatorların dayandığı eyvana qalxır.\nQ o n f a l o n e r. Senyorina, Sienadan gələn qasid sizə məktub gətirib. Ünvan qasidin qolundakı lentə yazılıb: “Verona şəhəri. Kədərli infanta senyorina Cülyettaya”.\nQ a s i d (diz çökür). Senyorina, bu qış ovcunda ölən quşun dimdiyindən düzəlmiş qələmlə bu məktubu yazan adam mənə dedi: “Sən onu ünvansız da tapacaqsan, çünki göydə Ayı kim görməz?”\nC ü l y e t t a. Bu Romeo olmalıdı.\nQ a s i d. Bəli, senyorina, Romeodu.\nC u l y e t t a (məktubu dodaqlarına toxundurur, qasidin qolundakı ipək lenti sığallayır və oxumağa başlayır). “Hər yaşanmış günü ürəyimdən qoparıb, toxum kimi torpağa atıram. Və günlərimdən soruşuram: “Bəs Sevgiyə siz nə aparırsınız?” Axı hər gülün öz ətri var. Və qəlbimin biyabanına yığışan bütün günlərimə pıçıldayıram: “Hamınız ağ zanbaq kimi açsanız – məgər bundan zaman dəyişəcəkmi?” “Siz onun təbəssümünü havayla mənə göndərirsiz?” – gəncliyimin dəyirmanından və yelqovanından soruşuram. “Siz onun təbəssümünü su ilə mənə göndərirsiz?” – su ilə üzən qayıqlardan soruşuram. Xəyali qəsrlərə, sulara krallar hökmranlıq eləmirlər ki!” (Məktubu çevirir.) “Əgər səslər sənin dodağında Sevginin nəfəsi olmayacaqsa, Romeo kimdi ki? Ax, Sevgi, sən artıq güllü-çiçəkli may deyilsən!”\nMəktubu çevirib, dirəkdən asılan fənərə yaxınlaşaraq oxuyur.\n“Mən səninlə danışmaq və səni görmək vərdişini yadırğamamışam, Cülyetta, axı Sienada hər gün ağ göyərçinləri görürəm. Səhərlər gözümü açan kimi, qəlbimdən xatirələr süzülür, çünki qanı hələ də damarlarımda qovan yorğun ürəyim onunla ağzınacan doludu... Ağ zanbaq dəstəsini sinəmə sıxıb deyirəm: “Cülyetta!” Xəyallarımda özümü sənin otağında görürəm, ancaq məni örtən kül, sənin sevginlə ürəyimdə bəslənən və həyatverici baxışlarından uzaqda büsbütün yanan qızılgüldən qalan kül tozla qarışaraq, nəm torpağa çevrilir və dəfn olunmamış mən ölünün üstündən tökülür. Mən ötən günlərin xəyalətiyəm, ona görə məni görmürsən, addım səslərimi eşitmirsən, mən – isti qucağının alovu kimi, susuzluqdan əzab çəkirəm, ölürəm və yenidən özümə gəlirəm, susuzluğum isə keçməyib, yalnız mənim bədənimin və sənin ruhunun dirildiyi yuxudan ayılmanın yorğunluğunu hiss eləyirəm. Zülmət və xaosdan bizim kimi canlı qab yaradan, gərək bu qabı dolduracaq çaxır haqqında da düşünəydi”.\nBu yerdə musiqiçi qırmızı mürəkkəblə belə bir qeyd edib: “Bu zaman hava qaraldı və ölülər skelet halına düşməyə başladılar.\nC ü l y e t t a (oxumağa davam edir). “Qoy əllərinin ətri gecəyə hopsun və darçın qoxusunu əsən mehlə mənə yolla”.\nFənərin işığında Cülyettanın əti tökülmüş əlləri görünür. Cülyetta qorxudan məktubu əlindən salır. Səhnədəkilər nalə çəkib hönkürürlər, kilsənin qarşısındakı meydana toplaşanlar onlara qoşulur, tamaşa ilə həyat bir-birinə qarışır.\nX o r. İsveçrəlilər getdi, çünki taun peyda oldu! Bizə sevgi yox, taun gətirdilər. Fəlakətli taun! O, bizə Sienadan gəldi!\nDekorasiyanı əvəz edən xalçanın fonunda bütün aktyorların skelet olduğu görünür.\nK o m f o r c a m a a t ı n ı n x o r u. Taun! Aktyorlar bizə taun gətiriblər! Sevgi öz sümüklərində taun daşıyır! İtaliyaya fəlakətli taun gəlib! Bizim qarşımızdakı ölümdü! Taun! Taun!\nKomfor camaatı və xor dağılışır. Meydan boşalıb. Qasidin atının skeleti meydanın ortasında dayanıb. Bu, polkovnik Kulenkurun atı qvardiyaçıdı və polkovnik birbaşa səhnədən atın belinə atılıb çaparaq uzaqlaşır; atın nalından qığılcım qopur.\nQışqırıq səsləri eşidilir, şəhərin küçələrində işıqlar dolaşır.\nX o r v ə K o m f o r c a m a a t ı. Veronada taun var! Veronada taun var! Bütün dünyada taun var!\nÖlülər karetaya yetişirlər və Mamer atları qovur. Kareta döngədə gözdən itəndə, üst-başından kasıblıq yağan bir qız meydanda peyda olur, tələsmədən fənər asılan dirəyə yaxınlaşır, Cülyettanın atdığı kağızı götürüb oxuyur.\nQ ı z. Burda qucağındakı zanbaq buketindən, darçın qoxuyan mehdən heç nə yazılmayıb. Yox, o biri üzündə nəsə yazılıb! (Oxuyur.) “Komfor bələdiyyəsi. Altı floreal1. Xəfiyyə ləqəbli çay strajniki Şayoya, Zərif Çiçək ləqəbli Bonne ilə evlənməyə icazə verilir. Rüsum – bir frank. Qoman qarıya hər cümə günü bazarda at və eşşək peyini yığmağa icazə verilir. Pulsuz. Dərzi Terniyə şalvara milli emblemli düymə tikməyə icazə verilir. İki frank”.\nKor bir qarı əsasını taqqıldada-taqqıldada qıza yaxınlaşır.\nQ a r ı. Qızım, de görüm, şənbə günləri Lanrivanda Allah xatirinə çörək paylayacaqlarmı?\nQ ı z. Yox, xala, yox, nə Romeo, nə xatirələr, nə ağ zanbaqlar olmayıb!\nQız və qarı qucaqlaşıb ağlayırlar. Külək qalxıb səhnədəki xalçanı yırğalayır.\nYanvarda Kelvanlı zadəganın ölümünün üç ili tamam olacaqdı – yeri gəlmişkən, onun adının Ke Pyer Le Bek-Eluen olduğunu deməmişdim, – bu müddət qurtarandan sonra dağdan enəndə sərv ağaclarının göründüyü qədim Kelvan qəbiristanlığındakı məzarına uzanacaqdı, ancaq müsyö Ke Pyer əvvəlcə sağlığında hər payız palçıq vannası qəbul etdiyi Banol-del-Orn kurortuna gedib, madmazel de Vitre ilə vidalaşmaq istəyirdi; o, nə vaxtsa quduz itdən qorxub səsini itirdiyinə görə səs tellərini müalicə elətdirmək üçün Banyola gəlirdi və qraf de Lavelin Le-Manlı şirniyyat satıcısı ilə qeyri-rəsmi əlaqəsindən doğulan iki qızından kiçiyi idi. Vidalaşma təsirli, kövrək olsun deyə, Ke Pyer xanıma kral donanmasının gəmisinə minmək üçün İngiltərəyə getdiyini, Kelvanda bekarçılıqdan bombardin çalmağı öyrəndiyini söyləyəcəyini qərara almışdı və gecə Mortan bağında onun şərəfinə serenada ifa edəcəkdi. Təbii ki, bombardini musiqiçi çalacaqdı; bağın qaranlığında Kelvanlı zadəgandan heç nə ilə seçilməzdi. Banol-del-Orna ikilikdə gedəcəkdilər, qalanlar La Ferte-Mase qəsrinin xarabalığında gözləyəcəkdilər, orda, çox ehtimal, Qi Lənət Şeytanın ağası Solomon Kapitan adlı şeytan peyda ola bilərdi; o, dişləri şaqqıldayan sərgərdan işartıyla öz arasında olan şərtə axır ki, əməl etməliydi.\nMusiqiçi Banolda “Yeni Fransa” mehmanxanasında otaq kirayələdi və iki gün vaxtında isti yemək yedi, iki gecə yataqda yatdı, xanım Klementinanın nişastalı mələfələrindən ayrılandan buna həsrət qalmışdı. Kelvanlı zadəgan başlı-başına buraxılmış mədən suları müalicəxanasında özünə sığınacaq tapdı, şənbə günü isə adam içinə çıxıb, şəhəri gəzmək və əlbəttə, qarışıq vaxtlar olduğu üçün hansısa dərzinin evində tək yaşayan madmazel de Vitrenin önündə dayanmaq fikrində idi. Bretanda sankülotların1 qəzəbi həqiqi zadəganlardan çox, aristokratların qeyri-qanuni övladlarına yönəlmişdi, çünki biclər öz mənşəyi ilə daha çox lovğalanırdılar. Cümə axşamından şənbəyə qədər musiqiçi öz otağında Rossinini tokkatalarını məşq eləyirdi, “Laura sorride2” serenadasını öyrənirdi, Kelvanlı zadəganın etdiyi kimi boğazını arıtlamağa çalışırdı ki, serenadanı çalanın onun nəzkətli kavaleri olduğuna madmazel de Vitredə şübhə yaranmasın. Otağın pəncərəsi nökərlərin və kirayənişinlərin daima girib-çıxdıqları poçt stansiyasının tövləsinə baxırdı; onların bəzisi dayanıb musiqiyə qulaq asırdı.\nŞənbə günü tezdən müsyö Ke Pyer əynində qısa surtuk və yaxası alonson krujevalı qəşəng köynək əlindəki çəlik-şpaqanı yellədə-yellədə “Yeni Fransa” mehmanxanasına gəldi; zadəgan zümrəsinə mənsubluğunu gizlətmək üçün şlyapasını üçrəngli plümajla3 bəzəmişdi. Musiqiçi onun üçün serenada çaldı, həmin vaxt Parisdən poçt dilicanı gəldiyinə görə, həyətdə xeyli adam var idi və de Krozon “Laura sorride”ni çalıb qurtaranda, alqış sədaları qopdu; Kelvanlı zadəgan bombardini musiqiçidən alıb, pəncərəyə yaxınlaşaraq təzim etdi – guya məşhur musiqiçi o idi. De Krozon bundan bir az pəjmürdə oldu.\n– Əzizim regentin köməkçisi, ona görə belə etdim ki, birdən bu konsert haqqında şayiələr gedib madmazel de Vitreyə çatar, – Ke Pyer əlini dostcasına musiqiçinin kürəyinə vurdu.\nKelvanlı zadəgan sevdiyi xanıma öz ehtiramını bildirmək üçün dərzinin evinə yollandı, musiqiçiyə isə dərzinin evindən sonra gələn, ondan vur-tut alçaq dəfnə ağaclarıyla ayrılan Mortan bağındakı Diananın heykəli olan fontanın yanında saat ona görüş təyin etdi. Müsyö Le Bek-Eluen istəklisiylə vidalaşana qədər musiqiçi düşündü ki, Marseldən Avranşa gəlib mehmanxananın yeməkxanasında şam eləyən dənizçi zabitlərə, şərtləşdiklərinin əksinə olaraq, konsert versə, heç də pis olmaz. Xoşbəxt təsadüfdən zabitlərdən biri gənc əsgərlərin arasında dəbdə olan təzə “Le coeur solitaire1” mahnısını bilirmiş və yamanca kövrəlmişdi. Musiqiçi mahnını bir az dəyişib, bombardinə uyğunlaşdırdı və Kelvanlı zadəganın sevgilisinin serenadası ilə bitirməyi qərara aldı. Dənizçi zabitlər pul xərcləməyə xəsislik etmirdilər, dalbadal sağlıq deyirdilər, musiqiçi qonaq eləyənlərin ürəyini qırmırdı və dilican Avranşa yola düşəndə, Şarl Ann qırmızı çaxırdan, Yamayka romundan bəs deyincə içmişdi.\nMusiqiçi doyunca şam eləyib, sərgərdan dolaşdığı müddətdə uzanıb sıxlaşan saqqalını nəyə görəsə daradı, hətta məcburi ayrılıq zamanı xanım de Sen-Vassın bağışladığı flakondakı gül suyunu üzünə çəkdi, bombardini qoltuğuna vurub, axşam saat onda Diananın heykəli olan fontanın yanına gəldi. İlahənin heykəli çox gözəl idi, hovuzun ortasında ucalmışdı, yandakı it və maralın ağzından isə su fəvvarə vurub, meşə ilahəsinin ayaqlarının altına tökülürdü. Danışılmışdı ki, serenadanı başlamaq üçün işarə birinci mərtəbənin pəncərəsində yanan işıq olacaq.\nAxşamın soyuğu bağda musiqiçinin başından qırmızı çaxırın və Yamayka romunun havasını aparanda, nə etməli olduğu ona çatdı və pəncərə işıqlaşanda Rossininin tokkadasını çalıb, Lion kortezinə keçdi, sonra bir az dincəlib, “Laura sorride”ni çalmağa başladı, bu pyes onda gözəl alınırdı. Kapuçin monastırının divarının kölgəsi düşdüyündən, xüsusilə bu küncdə qaranlıq olduğundan, musiqiçi bağda, bombardin çala-çala pəncərədə ağ qadın fiquru sezdi. Bəlkə qulağı səsə düşmüşdü? Yox, doğrudan, elədi: qadın hıçqırıb ağlayırdı. Musiqiçi Ke Pyeri yamsılayaraq, hər ehtimala qarşı, beş dəfə boğazını arıtladı və bu yerdə göydən yağış tökdü, daha doğrusu, yağış çisələdi və mərhum Kelvanlı zadəganın istəyinə uyğun olaraq, vida görüşünü kədərli mahnı ilə bitirmək üçün “Le coeur solitaire”ni çaldı. Həmin gecə bombardin canlı varlıq kimi musiqiçiyə tabe olurdu və serenada çox kədərli alındı, çünki onun sonunda gənc əsgərlərin sevimli mahnısı səsləndi. Musiqiçi çalğısını bitirib, hər ehtimala qarşı, yenə bir neçə dəfə boğazını arıtlayıb, bombardini futlyara qoydu və mehmanxanaya qayıtmağa hazırlaşırdı ki, birdən pəncərədən səs eşitdi; bir an tərəddüd elədi, çünki bu barədə heç bir tapşırıq almamışdı, ancaq pıçıltının arxasınca yenə hıçqırtı, hönkürtü eşitdi və musiqiçi fikirləşdi ki, gecənin bu ayrılıq çağında hər hansı vida sözü xanıma, heç olmasa, bir az təsəlli olar. Sarmaşıqlı çəpərə yaxınlaşanda, pəncərədən uzanmış əl gördü və ayağını dəfnə ağacının aşağı budağına qoyub, onun əlini titrək quş kimi, öz ovcuna aldı, elə dərhal da düşündü ki, ayrılıq məqamında nəzakət qaydaları bu əlləri öpməyi hökm edir; dodaqlarını İtaliya qərənfili qoxuyan əllərə toxundurdu, xanımın əlini çevirib, ovcundan da öpdü. Bu nəzakətli rəftarı ona Bombur ətrafındakı çəmənlikdə çiçək yığanda xanım de Sen-Vass öyrətmişdi. Və bizim musiqiçi pəncərəyə\nKORİFEYLƏR - Lion Feyxtvanger


Şahvələd bəyin Azadlıq qəzetində çap olunmuş məqaləsi | AXCP sədri Əli Kərimlinin Bloqu\nƏsas səhifə > haqqımda\t> Şahvələd bəyin Azadlıq qəzetində çap olunmuş məqaləsi\nŞahvələd bəyin Azadlıq qəzetində çap olunmuş məqaləsi\nNoyabr 9, 2010 akarimli\tBir şərh yazın Go to comments\nƏli Kərimli niyə hədəfdədir?\nO, İlham Əliyevin gözündə bütün zamanlar üçün qorxulu bir rəqibdir\nSon illərdə müxalifət liderlərindən ən kəskin böhtanlarla üzləşən AXCP sədri Əli Kərimli oldu. Ona qarşı başlanmış təbliğat terroru sonradan konkret əməli basqılara və təzyiqlərə keçdi. Əli bəyə “birinci düşmən” münasibəti elan olundu…\nKiməsə adi hal kimi görünə bilər: ölkənin ən ciddi müxalifət partiyalarından birinin rəhbəri olmağına baxmayaraq, Əli Kərimli hələ də pasport ala bilmir. Azərbaycanda yeganə belə adamdır. Ona münasibət bu qədər amansızlıqla qurulur.\nBundan əvvəl partiyasını qərargahdan atdılar. Ona və rəhbərlik etdiyi partiyaya xüsusi sərt münasibəti həmişə hiss edirik. Bəs niyə Əli Kərimli son illərdə əsas hədəfə çevrilib? Bu sual müxtəlif çevrələrdə tez-tez müzakirə olunur. Çox cavablar ola bilər. Amma həqiqət budur ki, son illər Əli Kərimli hakimiyyətə qarşı çox sərt mövqedən çıxış edir. Bunu heç kim dana bilməz. Əli Kərimlinin belə aydın və güzəştsiz bir mövqeyə yetməsi həm müxalifət cinahında yerini möhkəmləndirdi, həm də hakimiyyətin ona qarşı qəzəbini gücləndirdi.\nBurada onun şəxsi keyfiyyətlərini də unutmaq olmaz. Hazırlıqlı siyasət adamı olan, çox yüksək natiqliyi, çevikliyi, təşkilatçılığı və cəsarəti ilə seçilən Əli Kərimli Ilham Əliyevin gözündə bütün zamanlar üçün qorxulu bir rəqibdir. Heç nə demirəm, bir anlığa onları siyasi debatda təsəvvür edin. Bir sözlə, bizim şanlı iqtidar Əli Kərimlini niyə hədəfə götürdüyünü yaxşı bilir.\nAzərbaycanda demokratiyanın gəlişi üçün çarpışan belə bir liderə səs verməklə siz öz ölkənizin yaxşıya doğru dəyişməsinə təkan verirsiniz. Öz xeyrinizə səs vermiş olarsınız.\nHökmən seçkiyə gəlin! Bu ki çətin deyil!\nƏlavə et:: del.icio.us | Digg | 843 dəfə Oxunmuşdur | Facebook-da paylaş\nŞərhlər (6 Şərh əlavə edilmişdir):\nVətəndaş Tarix: 2010-11-02\nBəli, həqiqətən ƏLİ bəy bu hakimiyyət üçün ən qorxulu rəqibdir. Zər qədrini bilən zərgərlər bilirlər ki, Tanrı Əli bəyi prezidentlik üçün – Azərbaycana prezidentlik üçün yaradıb. Tanrı köməyi olsun.\npanax Tarix: 2010-11-02\nAy Sahveled bey ay seni saq olmus meni guldurdun hec bele gulmemisdim. gor kiminle kimi tay edirsen Ilham aliyevi Nemet penahliyla bir tereziye qoysaydin razi olardi. yalniz Ali karimli ile yox . Ali karimlini gurcustanin prizdenti Mixail Sarkasvilinen, turkiyenin bas naziri Ardoqanla ve bir cox taninmis siyasetcilerle debatda gormey lazimdir. o zaman debat cox maraqli ve faydali olardi.\nXatirə Yusifli Tarix: 2010-11-02\nƏLİ KƏRİMLİ Azərbaycan xalqının mərd, mübariz,qəhraman oğludur!ƏLİ KƏRİMLİ böyük şəxsiyyətdir!Xalqım mütərəqqi fikirli insanları ƏLİ Bəyin ətrafında olublar və olacaqlar!Biz sizi dəstəkləyirik!Biz sizinlə fəxr edirik!!!\nAnar Tarix: 2010-11-03\nƏli bəyi onunla bir tərəziyə qoyanda, eytihatlı olun, o biri tərəf qalxıb üz-gözünüzə dəyər)))\nmirel Tarix: 2010-11-03\nEli Kerimlinin siyasi heyati chox chetin amma serefli olub ve davam edir. Tovarish Aliyov ise “ANALOGU” olmayan yolla gedir.\nqurban məmmədov Tarix: 2010-11-04\nBu ölkədə və bu rejimin vaxtında bütün ağıllı, savadlı və namuslu adamlar hədəfdədir. Əli bəy də onların önündə gedənlərdən olduğu üçün daha çox hədəfə alınır. “Əli bəy örnəyi” həm də bu rejim üçün potensial təhlükə mənbəyidir. Bu rejimin cavanları Əli bəyə oxşamamalıdırlar. Onlar da rejimin nökərləri kimi super yaltaq, məddah, simasız, riyakar, haram yeməyə vərdişkar, qul kimi müti və ağasına sadiq köpək xilqqətli olmalıdırlr. Çünki bu rejim ancaq belə toplumu idarə edə bilər. Əli bəy qorxulu nümunədir.\nŞərhlər (1)\tTrackbacks (0)\tBir şərh yazın Geri İzləmə\nİyul 8, 2012 tarixində, saat 8:15 səhər\ninqilab bu dunyada her kes ucun ebedi xosbextlik axtarir!!!\nAlı bəyin Azadlıqda çap olunmuş yazısı Günəşlidə D massivində məhəllədəki görüşümdən


Qonaq maddə | Koh Rong Adaları Kamboca\nQonaq məqaləsi: Kambodiya Koh Rong Adaları\nƏgər növbəti bayramınız üçün Kambodiya Koh Rong adalarına səyahət etməyi düşünürsəniz, xəyal qırıqlığı olmayacaqsınız. Gözəl tropik adalar onların pristine plajları və tropik canlıların bolluğu ilə məşhurdur. Bir çimərlik və ya tropik bir jungle bir macəra ilə rahat bir qaçış aradığınız olsun, siz çox etmək üçün tapa bilərsiniz Koh Rong Kamboca.\nKoh Rong adalarında əsas turistik cazibə sahələrdir. Koh Rong Samloem çimərliklər tropik mavi sulara gətirib çıxaran təmiz, qumlu otaqlar üçün tanınır. Çimərliklərdə ağ qum var və Kamboca sahillərindən su fərqli bir firuzəyi rəngə malikdir. Günəşə nəfəs verən və isti tropik okean sularında bir daldırma saat sərf edin.\nKoh Rong'daki əsas turist çimərliklərindən biri də Koh Touchcanlı tərəf atmosferi var. Sahildə otel, gecə klubları, barlar və daha çox var. Beach partiyaları qeyri-adi deyil və tam ay ərzində turistlər xüsusi tam ay partiyalarında iştirak edə bilərlər. Daha sakit bir tətil istəsəniz, Long Beach və ya Sok San Beach kimi az tanınan plajlar böyükdür.\nKoh Touch / Koh Tuich - Kambodiya Koh Rong Island | Koh Rong'u ziyarət edin\nQuru torpaqdan daha çox su içerseniz, muhtemelen tatilinizde şnorkel yapma ya da dalış yapmaktan zövq alacaqsınız. Koh Rong sahəsi su həyatında tanınır və suyun səthinin altında təxminən hər bir səfər tropik dəniz həyatı ilə qarşılaşmada nəticələnir. Kəşf etmək üçün rəngli balıqlar və reeflər çoxdur.\nBalıqlarınızı yalnız onları görməkdən daha çox tutmaq istəsəniz, tropik ada sahələrində balıq ovu çoxdur. Var balıqçılıq turları böyük kommersiya qayıqlarında mövcuddur və ya solo okean balıqçılıq ekspedisiyası üçün bir kayak kirayəyə ala bilərsiniz.\nƏlbəttə yerli mətbəx nümunəsi olmadan tropik bir tətil tamamlanmaz. Koh Rong Adası unikal yerli yeməklər ilə tanışdır və adaya gələn qonaqlar həmişə ixtisaslardan nümunə götürməyə hazırdırlar. Bir çox ada icmasında olduğu kimi, balıq yeməkləri də meyvəli vurğuları ilə məşhurdur. Pirinç Kambocada əsas pəhriz toxumlarından biridir və ən çox xarici ziyarətçilər yerli versiyanı ticarileşmiş taxıldan daha az fərqli bir dad tapmaq üçün təəccübləndirirlər.\nBir Koh Rong Kamboca qaçışını nəzərdən keçirirsinizsə, gerçək bir müalicə içindəyik. Kambocanın təklif etdiyi gözəl çimərliklər, təmiz sular və tropik jungleları araşdırarkən növbəti bayramınız bir macəra olacaq. Bu gün ada macərasını sifariş edin və bir ömür boyu təcrübə edin.\nKoh Rong Island in Kamboca | Qonaq poçtu\nKoh Rong adası Kambocanın ikinci ən böyük adasıdır və materik sahillərindən təxminən 25 kilometr məsafədə yerləşir. Bu çimərliklərin bolca olduğu və adanın təxminən 2 / 3 olduğu bilinir ...\nKoh Rong Adasında ən yaxşı balıqçılıq səfərləri (2018)\nKoh Tongda, Koh Rong'daki başlıca turistik sahada kalıyorsanız, o zaman biz kesinlikle xüsusi bir balıq gezisine çalışmanızı tavsiye ederiz - Bizim fikrimizcə, ən yaxşı şeylərdən biridir ...\nKoh Rong'u ziyarət edin » Blog » Kateqoriyasız » Qonaq məqaləsi: Kambodiya Koh Rong Adaları\n29 / 12 / 2015 in Kateqoriyasız


Nazirlik müsabiqə qaliblərini güzəştli “Elektron imza” ilə təmin edəcək\nBelə ki, Azərbaycan Respublikası Prezidenti yanında Gənclər Fondunun təşkil etdiyi 10-cu qrant müsabiqəsinin qalibləri “Elektron imza”nı daha ucuz qiymətə əldə edə biləcəklər. Nazirliyin Məlumat Hesablama Mərkəzi 10-cu qrant müsabiqəsində qalib gəlmiş bütün təşkilatlar və gənclər üçün “Elektron imza”nın qiymətlərinə 30% güzəşt edib.\nBundan başqa, qaliblərə Nazirliyin Elektron Hökumət Təlim-Tədris Mərkəzi tərəfindən “Elektron imza”nın istifadəsi üzrə bütün təlimlər də ödənişsiz keçiləcək.\nQeyd edək ki, “Elektron imza”ların əldə edilməsi üçün fərdi gənclər və gənclər təşkilatları istənilən “Şəbəkə” xidmət mərkəzlərinə, həmçinin “Elektron imza” qeydiyyat mərkəzlərinə müraciət edə bilərlər.\nİmzaların əldə edilməsi ilə əlaqədar www.e-gov.az , [email protected] , 157 çağrı mərkəzi, təlimlərdə iştirak ilə əlaqədar isə www.e-training.az , [email protected] , (012) 505-01-13, (077) 505-01-13 əlaqə vasitələri ilə məlumat almaq olar.


Kura River | Bloq -> “Hydro-Heroes App”-ın açılış görüşü media tərəfindən mara...\nAZ - Hydro-Hereos - Newsletter\n“Hydro-Heroes” applikasiyası Ekologiya və Təbii Sərvətlər Nazirliyi, “IDEA”, “Azərsu” və BMTİP-QEF Kür II layihəsinin birgə əməkdaşlığı ilə yaradılır və ictimaiyyətə geolokasiyadan istifadə edərək sızmalar barədə məlumat verməyə imkan yaradacaqdır.\n“Hydro-Heroes Water Saving App” insanların su sızmaları haqqında məlumatları öz telefonları vasitəsilə birbaşa məişət su təchizatı şirkətlərinə bildirməsinə və applikasiyadan istifadə zamanı suya qənaət haqqında öyrənməsinə imkan verir. Bu “Pokemon Go” oyunu kimidir, lakin ondan fərqli olaraq, insanları bir sızma haqqında məlumat verməklə dünyanı xilas etməyə sövq edir. Applikasiyanın hədəf kütləsi 14-35 yaş arası insanlardır, lakin hər kəs tərəfindən istifadə oluna bilər. Sızmalar haqqında məlumatı “Azərsu”ya mobil telefon vasitəsilə (geolokasiyanı qeyd edərək) yaxud “Azərsu”nun hal-hazırda istifadə etdiyi onlayn sistemə bağlanmaqla xəbər vermək olar.


Bığ saxlamaq: üç məsləhət » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Bığ saxlamaq istəyirsiniz? 1. Özünüzü və imkanlarınızı qiymətləndirinMəsələ ondadır ki, sizin saçınız necə uzanır. Az saç saxlayan kişilərin daha sadə və nazik bığlara üstünlük vermələri məsləhətdir. Saçınızın rəngi də burda rol oynayır. Tünd rəngli saçlara malik olan kişilərin bığ saxlamaq üçün variantları sarı kişilərdən daha çoxdur.2. Forma və qulluqKişilərin individual görkəmi onlara uyğun bığın olmasını tələb edir. Bığın xarici görkəm ilə harmoniyası mütləqdir. Beləki, ciddi klassik görkəmə malik olan kişilərə daha çox ingilis bığı yaraşardırsa, daha azad görkəmə malik olan kişilər təbii bığlara, misal üçün, şevrona üstünlük verə bilərlər. Bunlarla yanaş unutmayın ki, bığınız nə qədər uzundursa, ona bir o qədər çox qulluq tələb olunur.3. Kumirini seçÇox güman ki, hər bir bığ saxlamaq istəyən kişi buna kimdənsə həvəslənib. Bu çox yaxşı bir haldır. Əgər sizin belə kumiriniz yoxdursa, yaxşı olar ki, tapasınız və bığ saxlamaq mədəniyyətinizi daha da inkişaf etdirəsiniz. loading... NoName\n# 9 Huwt vipbetul\n# 3 ★Mən bilirəm səndən necə qisas alacağımı!Sənə ərə gələcəm çürüdəcəm səni! Barbaris


Uill Taker: Azərbaycan hökumətinin ABŞ-dakı lobbiçiliyini yaxından araşdıracağam [Video]\nUill Taker konqresmenlərin Bakı səfərini araşdırır\nBu günlərdə Houston Chronicle (Hyuston Xronikası) qəzetində ABŞ konqresmenlərinin 2013-cü ildə Bakıya səfərinin xarici lobbiçilər tərəfindən maliyyələşdirildiyini iddia edən məqalə dərc olunub. Məqalənin müəlliflərindən olan Uill Taker Amerikanın Səsinə müsahibədə araşdırmanın müxtəlif aspektləri və tapıntıları haqda danışır.\nAmerikanın Səsi: Siz bu günlərdə ABŞ konqresmenlərinin Azərbaycana səfərinə dair məqalə yazmısınız. Bu araşdırma nə dərəcədə çətin idi? Sizin əsas mənbələriniz hansılar idi?\nUill Taker: Mənbələrimiz əsasən sənədlər - ictimaiyyətə açıq sənədlər idi. Biz bunları 2013-cü ilin mayında konfransa pul vermiş bp kimi şirkətlərlə təsdiq etməli olduq. Istifadə etdiklərimiz əsas sənədlər vergi formaları idi. Biz konqresmen Steve Stockmanın kampaniya maliyyə ianələrinə baxanda donorlar arasında Amerikalılar və Avrasiyalıların Turkuaz Şurası adlı quruma rast gəldik. Bu qrup türkdilli ölkələri Amerikada təşviq etməklə məşğul olur. Onlar Hyustonda İpək Yolu və bir sıra belə festivallar keçiriblər. Onlar həmçinin konqresmenlər üçün xaricə səfərlər təşkil edir. 501 C3 vergi formasında bu qrup konqresmenlər və ictimai xadimlər üçün nə qədər pul xərclədiklərini açılqlamalı idilər. Biz onların 2010-2012 ci illər arasındakı vergi sənədlərinə baxdıq. Biz gördük ki, gəlirsiz qurum olan bu təşkilat Konqres üzvlərinə nə qədər pul verdiyini açıqlamayıb. Biz Turkuaz Şurası ilə əlaqəli başqa gəlirsiz şirkətlərə baxmağa başladıq. Birlikdə onlar konqresmenlər üçün Bakıya səfər təşkil etmişdilər. Başqa sənədlər arasında biz Konqresmenlərin doldurdulqarı səyahət formalarına baxdıq. Bu sənədi onlar səyahətə çıxmazdan öncə etika komitəsinə təhvil verməlidirlər. Biz gördük ki, onarın səyahət proqramlarında SOCAR rəsmiləri ilə görüşlər yer alıb. Biz həmin tədbirdən fotolara baxdıq. Şirkətlərin loqolarını arxa planda gördük. Bu da onu göstərirdi ki, istənilən məntiqli adam bunun korporativ sponsorluq olduğunu anlaya bilərdi. Amma doldurulmuş formalarda bu haqda heç nə deyilmir.\nAmerikanın Səsi: Bu növ səyahətləri nizamlayan etik qaydalar nədir? Siz Azərbaycan auditoriyasna izah edə bilərsinizmi ki, ABŞ qanunvericilərinin yol verdikləri hərəkətdə nə kimi qəbahət ola bilər?\nBiz onların 2010-2012 ci illər arasındakı vergi sənədlərinə baxdıq. Biz gördük ki, gəlirsiz qurum olan bu təşkilat Konqres üzvlərinə nə qədər pul verdiyini açıqlamayıb.\nUill Taker: Əsas məsələ budur ki, konqresmenlər oraya gediblər, korporativ loqoları görüblər və bu haqda məlumat verməyiblər. Bu konfransda iştirak edən hər bir adam tədbirin korporasiyalar tərəfindən maliyyələşdirildiyini sezməli idi. Tədbirin spikerləri, bp və SOCAR-ın loqoları şübhə oyatmalı idi. Biz Konqres üzvlərinin və gəlirsiz təşklatların doldurduqları rəsmi formalarda korporasiyaların səfəri sponsorlaşdırması haqda qeydi görümürük. Bu problemdir, çünki qaydalar tələb edir ki, Vaşinqtonda lobbiçilik fəaliyyəti ilə məşğul olan heç bir təşkilat konqresmenlər üçün səfər təşkil edə bilməz. Belə ki, bp və SOCAR Vaşinqtonda lobbçikliklə məşğul olurlar. Bu Konqres üzvləri üçün real problemdir.\nAmerikanın Səsi: Bu məqalənin dərc olunmasından bir qədər keçib. Hansısa konqresmen sizinlə əlaqə saxlayıbmı?\nUill Taker: Konqresmen Ted Poe suallarımıza cavab verib. Əslində o, bunu edən yeganə qanunvericidir. Onun sözüçüsü bildirir ki, konqresmen etika komitəsinə gəlirsiz təşkilatların doldurduqları formanı təhqiq etməyi tapşırıb. Bu, ciddi məsələdir. Burada çoxlu etika üzrə ekspertlər var. Ədliyyə üzrə müşahidəçilər də məsələni izləyir. Bizim Vaşinqtonda danışdığımız görkəmli etika ekspertləri təhqiqat aparılmasına çağırıb. Ted Poe həmçinin etika komissiyasını bizim qadırdığımız məsələlər barədə məlumatlandırıb.\n2013-cü ildə Bakıya səfər etmiş konqresmenlər\nAmerikanın Səsi: Bu, sizin Azərbaycanla əlaqədar ilk araşdırmanızıdır. Sizi Azərbaycan və ümumilikdə məsələyə cəlb edən nə oldu?\nUill Taker: Biz spesifik olaraq Vaşinqtonda xarici lobbiçiliklə maraqlanırdıq. 1930-cu illərdə FARA kimi tanınan Xarici Agentlik Registrasiyası Aktı qəbul olundu ki, bu qanunun məqsədi ictimaiyyəti Konqres üzvlərini lobbiçilik fəaliyyəti göstərən qurumlar haqda məlumatlandırmaq idi. Mən bu məsələ ilə uzun müddət maraqlanmışam. Həmçinin konqresmenin kampaniya maliyyələri ilə maraqlandım. Mən və Lise Olsen Steve Stockmanın kampaniya ianələrini tədqiq etməyə başladıq. Hər şey o maraqların kəsişməsindən başladı.\nAmerikanın Səsi: İstər Azərbaycan, istər lobbiçilik, istərsə də konqresmenlərlə əlaqədar araşdırmaları davam etdirmək niyyətindəsinizmi?\nUill Taker: Bizim növbəti addımımız etika ekspertləri ilə danışmağı davam etdirmək olacaq. Təbii ki, növbəti addımlardan biri bu təhqiqatdan ortaya çıxan xəbərləri nəzərdən keçirmək olacaq. Etika ekspertlərinin məsələni nəzərdən keçirməsi və bu barədə tövsiyələrlə çıxış etməsi bir neçə ay vaxt aparacaq. Onlar bu məsələni etika komitəsinə göndərə, yaxud da qapada bilərlər. Əgər məsələ etika komitəsinə gedib çıxsa onda biz bu məsələni izləməkdə davam edəcəyik. Öz tərəfimdən mən FARA-nın necə işləməsinə diqqətlə baxacağam. Xarici hökumət üçün lobbçilik edənlər bunu altı ay ərzində qeydiyyatdan keçirməlidirlər. Burada işlənilməli geniş material var, meydana çoxlu material çıxa bilər. Mən Azərbaycanın FARA ilə bağlı sənədlərini diqqətlə nəzərdən keçirəcəyəm. Bura doldurulmuş formalar və başqa əlavə sənədlər daxildir. Oradan çoxlu ideyalar ortaya çıxa bilər. Mənim planım budur.\nABŞ Konqresmenlərinin Bakı səfəri tənqid hədəfində\n“Korporasiyaların konqresmenlərin səfərini maliyyələşdirməsi qeyri-qanunidir.”


Ölənlərimiz üçün göndərdiyimiz 1 salavatın dəyəri | Ahliman.info\n9 Sentyabr 12:38\nAllah dünyasını dəyişənlərimizə rəhmət eləsin! Onları unutmayaq, gözləri bizdədir…//Deyerler.org\n6 İyul 2021 09:19\nZildiqə ayının 25-i – tarixi Yerin yaranma günü, yəni Dəhvül-ərz günü kimi məşhurdur. Bu günü Allah Yer üzünü sərmişdir. Belə ki, Quran... Davamı..\n30 İyun 2021 14:13\nMərhum Mirfənd Rəsəkinin “Allahu Əkbər!” deməsi məbədi uçurdu\nTədqiqatçı alim Nəraqi “Xəzain” (xəzinələr) kitabında yazır: Mərhum Mirzə Əbulqasim Mirfənd Rəsəkinin (vəfatı 1059 q.) səfərlərin birində, sakinləri məsihi olan bir şəhərdən... Davamı..\n23 İyun 2021 14:11\nBir çoxlarımız kəbirə günahların nə olduğundan az və ya çox xəbərimiz vardır. Ancaq hansı günahların səğirə olması haqqında məlumatımız azdır. Bu günahların... Davamı..\nAyətullah Nəraqi Bərzəxdən gətirdiyi düyü nə vaxt bitdi?\nTanınmış alim mərhum Ayətullah Molla Məhəmməd Mehdi Nəraqi (vəfatı 1209) fiqh, üsul, hikmət, riyaziyyat, əxlaq və irfan elmlərində İslamın misilsiz alimlərindən biri... Davamı..


Stomatoloq U. P. Saxer: «Hidrodinamik effekt bir sel kimidir"\nKriens, Mart 2011 – Professor Saxer CURAPROX ile birlikdə sonik texnologiyasının faydalarını daha da təkmilləşdirərək, bir fırça başlığı hazırlamışdır. Saxer sonik diş fırçalarını daha da yüksək səviyyəyə gətirmək üçün araştırmalarını davam edəcəkdir.\nProf. Saxer, "Sonic Hydrodynamics Taskforce" bir təşəbbüskarı olaraq sonik(elektrikli) diş fırçaları ilə intensiv qarşılaşırsız. Sonik diş fırçalarının əl diş fırçaları ilə müqayisədə faydaları nədir?\nProf. Saxer: Adi diş fırçasının nə qədərr yumşaq olursa olsun: Bir çox insan dişlərinə və diş ətlərinə təzyiq edir və təmizləmə zamanı zədələr qaçınılmaz olur. Manual diş fırçası ilə düzgün təmizləməyi öyrənmək çox vaxt istəyir. Bir çox diş həkimi belə bunu düzgün edə bilmir. Sonik diş fırçaları isə son dərəcədə asan istifadə olunur: təzyiq etmədən dişə qarşı tutun. Heç bir hərəkətə ehtiyac yoxdur; sonik diş fırçası hər bir işi özü görər. Zədələmə riski sıfıra bərabərdir və dişlər ilə diş əti xətti səmərəli, təhlükəsiz və effektiv bir şəkildə təmizlənir.\nTükcükləri yellənən elektrik diş fırçaları da vardır. Onlar barədə nə düşünürsünüz? Onların sonic diş fırçaları ilə fərqi nədir?\nPeşəkar təmizləmə və ya cilalama üçün diş həkimləri fırlanan fırçaları istifadə edir. Diş ətinə zərər verməmək üçün xüsusi diqqət göstərilir. Bu səbəblə, standart elektromexanik diş fırçalarında fırlanan irəri və geri hərəkətlərdən istifadə edilir. Dişlərin zərər görmə riski önəmli dərəcədə azalır. Bu tip diş fırçaların təmizləmə təsiri son dərəcə effektivdir. Amma istifadəçilər kullanıcılar artıq təzyiq etdikdə və ya çox tez-tez dişləri fırçaladıqda və ya çox uzun müddət təmizlədikdə zədələnmə ehtimalı çoxdur. Bu, diş ətlərinə və dişlərin boyunlarına zərər verir. Sonik diş fırçalarında təzyiq artıqca titrəşim tezliyi azalır. Sonik diş fırçalarının faydası, sadəcə mexaniki təmizliklə məhdudlaşmır, eynı zamanda əlavə bir hidrodinamik təmizləmə təsirini də ortaya qoyur. Tükcüklər tüpürcəyi yetişəmədiyi boşluqlara və diş aralarına daxil edir.\nHidrodinamik effekt nədir ?\nHidrodinamik effekt bir dağ seli kimidir. Bu şəkildə düşünün: ağız boşluğnda fırçalama zamanı tüpürcək, su və diş məcunu qarışığı əmələ gəlir və bu qarışıqdan sonik diş fırçası çox güvvətli bir dağ axışı ortaya çıxarır. Dəqiqədə 30.000'dən çox titrəşim nəticəsində tüpürcək, su və diş məcunu qarışığında güclü turbulens yaranır. Bu turbulens, qarışığın diş arasındakı cöküntülərə müdaxilə etməyə şərait yaradır. Tükcüklərin yetişmədiyi yerlərdən belə ərp süpürülür. Sonik diş fırçaları yalnız qılların olduğu yeri təmizləmir, eynı zamanda tüpürcək, su və diş məcunu qarışığını da buna məcbur edir. Bu ərpə qarşı çox sərt, ama diş və diş əti üçün çox incədir.\nCURAPROX Hydrosonic üçün özəl olan nədir?\n"Hydrosonic", "hidrodinamik sonik diş fırçası" nın abbraviaturasıdır və bir CURAPROX Hydrosonic bu adı xoş niyyətlə daşıyır: çox güclü bir motora və çox yüksək bir tezliyə sahibdir. Bununla hidrodinamik effekt tam istifadə olunur. Üstəlik, CURAPROX Hydrosonic, xüsusi qıllı bir hidro elektrik fırça başlığına sahibdir və bu qıllar, hidrodinamik effekti gücləndirəcək şəkildə hazırlanmışdır: tüpürcək, su və diş məcunu qarışığı, implantlardaki, dişlər arasındakı və breket altındakı ərpləri yox edir. Eynı zamanda, fırça başlığında daha uzun tükcüklər vardır. Bu, diş səthiylə fırça tükcükləri arasındakı məsafənin yetərli olmasını təmin edir. Qısa qıllar sərbəs titrəyir və tüpürcəyin hidrodinamik təsirini təmin edərkən, daha uzun qıllar, diş arasına daxil olurlar, və beləcə dəqiqədə 30.000'dən çox titrəşimə qarşı hər hansı bir ərpə dayanmaq imkanı verməzlər.\nVə tükcüklərlə əlaqəli özəl olan şey nədir?\nBir çox digər sonik diş fırçalarındakı tükcüklər neylondandır. Neylon nisbətən yumuşaqdır və hətta suyu əmər. CURAPROX Hydrosonic üzərindəki qıllar CUREN®'dən emal edilmiştir və bu material sayəsində olduqca sərt və daha elastikdirlər. Bu sərtlik, bir Hidrosonik'in quvvətini tamamən tüpürcək, su və diş məcunu qarışığına keçməsinə izin verir. Bu, hidrodinamik effekt üçün idealdır. CUREN® tükcükləri su əmmir, sərtliyini və elastikliyini yaş halında da mühafizə edir. Bu, hidrodinamik effekt üçün xüsusilə vacibdir, çünki titrəmə tüpürcək, su və diş məcunu qarışığına itki vermədən ulaşır. Bu qarışığın əmələ gətirdiyi qüvvə çox güclüdür və eyni zamanda diş və diş ətlərinə yönəlik çox incədir.\nCURAPROX Hydrosonic'in tutacağındakı çuxurlar girintilər nə üçündür?\nBu çuxurlar, istifadəçiyə Hydrosonic'i doğru bucaq altında tutmasına yardım edir. Sonik diş fırçasını 45 dərəcəlik bir bucaq altında yerləştirərək diş ətinə söykəmək lazımdır , beləcə qılların yarısı dişlərdə, digər yarısı isə diş əti üzərinə oturması önəmlidir. Bir skripka yayı kimi, istiqrarlı şəkildə, təzyiq etmədən və heç hərəkət olmadan tutduğunuzu düşünün. Bu mövqe, diş şırımının və parodontal cibin təmizlənməsini təmin edir. Deməli, CURAPROX Hydrosonic'in bu çuxurları dişlərin düzgün təmizlənməsinə yardımcı olur. Çok bəsit, ama son dərəcə yararlı.\nBu təmizləmə texnologiyasını çox sürətlə öyrənmək mümkünmü?\nBəli, başlayanlar tərs 45 dərəcə altında təmizləməyə start verə bilərlər: diş ətlərinə qarşı deyil, diş ətlərindən uzaq bir sonik diş fırçasını tuta bilərlər. Bu, bir çox yeni başlayanlara sonik diş fırçasının zərif qıdıqlarına alışmasını təmin edər. Bu oyunu daha sonra kəşf etdim; əksi təqdirdə, mən sonik diş fırçası heyranı həmən olmalıydım. Daha irəlləmiş istifadəçilər CURAPROX Hydrosonic'i diş ətlərinə tutur və sonraki dişə keçmədən əvvəl bir neçə saniyə diş üzərində çalışmasına izin verir. Zəyif əymə hərəkəti də tövsiyə edilir, beləcə tükcüklər interdental sahələrə biraz da yaxınlaşır. Yalnız bir əymə hərəkəti səliqə ilə irəli və yavaş yavaş geriyə.\nCURAPROX Hydrosonic kimin üçün uyğundur?\nCURAPROX Hydrosonic həqiqətən də diş təmizliyini təmin etmək istəyən hər kəsə,hətta uşaq və gənclərə də uyğundur. O, həmçinin implantları və ya breketləri olan insanlar üçün faydalıdır. Onların səliqəli, təhlükəsiz və asan yolla təmizlənməsinə CURAPROX Hydrosonic diş fırçası imkan yaradır.\nDiş arası fırçalar CURAPROX Hydrosonic ilə birlikdə verilir. Niyə?\nSonik diş fırçalarının bir diyər üstünlükləri: hidrodinamik effekti sayəsində dişlər arası boşluqları əvvəl içəridən sonra bayırdan istifadəsi zamanı təmizləyirlər. CURAPROX Hydrosonic bunu müvəffəqiyyətlə edir. Dişlərin arasında hələ ərp yığıla bilər, çünki ən yaxşı sonik diş fırçasının belə yetişməti imkansız hər zaman kiçik çuxurlar vardır. Diş çürüməsini və ya diş əti iltihabını ortadan qaldırmaq istəyən insanlar interdental sahələri peşəkarcasına təmizləməlidirlər. Bu, xüsusilə 30 yaşdan böyük və ya diş əti iltihabı və ya hətta parodontiti mövcud insanlar üçün önəmlidir. Bu səbəblə, gündə bir dəfə, ən yaxşısı axşam vaxtı, dişləri fırçalamadan əvvəl diş arası boşluqları təmizləyin. Ən yaxşısı, diş həkimləri tərəfindən də işlənən CPS prime interdental fırçalardan istifadə edin. Fərqli ölçüləri mövcutdur. Təchiz olunan diş arası fırçalar test üçündür; və sadəcə bir dəfə istifadə olunur. Tam təlimatlar üçün www.curaprox.com ünvanına müraciyət edin. Taxıldığında, fırça zərər verməməlidir. İnterdental boşluqlardan sürüşüb keçməməlidir. İnsan bunu düzgün hiss etməlidir. Və sonra, bir dəfə içəri girib çıxmax yetərlidir. Diş həkimi ilə məsləhətləşmək və hər interdental boşluq üçün doğru ölçüyə sahib olmaq vacibdir. Başlanğıcda düzgün fırçaların istifadə edilməsindən əmin olmaq üçün bir az səy göstərmək lazımdır.\nVə diş məcunu daxildir?\nCURAPROX enzycal, tərkibində natrium lauril sulfat olmayan bir neçə diş məcunlarından biridir. Çox köpüklənməz, dişlərin və mukozanın səthlərinə daha az bağlanır. Bu diş məcunu sonik diş fırçasını bir dosta çevirir: tüpürcək, su və diş məcunu qarışığı maye olaraq qalır, bu da hidrodinamik effekt üçün əlverişlidir. Eynı səbəbdən, CURAPROX enzikal SLS -siz olduğundan selikli qişanı qıcıqlandırmaz, əksinə, gücləndirir. CURAPROX enzycal-ı həqiqətən tövsiyə etməyə dəyər.\nCURAPROX Hydrosonic-i tam ağız sağlamlığı dəsti adlandırmaq olarmı?\nBəli, CURAPROX Hydrosonic dəstinə diş, diş əti, dil və selikli qişanın ideal baxımı üçün ən yaxşı alətlər daxildir.\nTəşəkkürlər, Prof. Saxer.\nProf. Dr. med. Ueli P. Saxer, İsveçrə'dəki Diş Higiyenistləri üçün ilk məktəbin qurucusu və Sürih Profilaktika Mərkəzinin (PZZ) direktorudur. 1993 ildən bəri sonik diş fırçalarının təkmilləşməsini təqib etməkdədir. Özünün bu yeni texnologiyaya yaxınlaşması bir az zaman aldı: bir neçə il boyunca, adi diş fırçası və bir sonik diş fırçası istifadə etməklə sonunda seçimini gerçəkləştirdi.\nQızı, uşaq və gənclər diş həkimi olan Dr. med.dent.Claudia M. Saxer təşəbbüsü ilə, Prof. Dr. Saxer, Prof. Dr. med. Thomas Imfeld və Dr. med. dent. Hubertus van Waesile birlikdə "Sonic Hydrodynamics" Task Force " qrupunu 2008'də qurdu. Bu çalışma qrupu, hidrodinamik fırçalar üçün keyfiyyətli plomb kampaniyası aparır.


Kateqoriyası İT, Sayt və Proqram təminatı Tələb olunur .NET C#\nTəqribi büdcəsi 300 - 500 AZN Yerləşmə tarixi 19 Jan 2017, 00:34:26\nTələb olunan həll müddəti 7 iş günü Baxılıb 3293\nProqram təminatı Visual C#-da Visual Studio vasitəsi ilə hazırlanmalıdır, Proqram hardasa 7-8 Form-dan ibarət olacaq. Görüləcək iş: - Local SQL Database qurmaq, - User Login, - Database-ə məlumat daxil etmək üçün lazımi Form hazirlamaq, - Məlumatların Datagridview komponenti vasitəsilə cədvəl şəklində əks olunması Bu sahədə təcrübəsi olan şəxslər müraciət etsin ki, işi tez qurtara bilsin, çünkü bu bizə mümkün qədər tez lazımdır.\n1/20/2017 2:53:21 PM\nMüddət: 3 iş günü Qiymət: 400 AZN\nPhp ve ya Python ile istediyiniz sekilde hazir ede bilerem. Visual hissesin Html&Css ve Javascrpipt vasitesi ile qurmagi teklif edirem. Tam istediyiniz funksionalligi deyilen vaxta hazir ede bilerem.\n1/20/2017 3:40:18 PM\nMüddət: 4 iş günü Qiymət: 500 AZN\nProyekt haqqında tam izah olunmadığı üçün proyekti detallı izah edə bilməyəcəm. Proyekti visual studio 2013 -də c# ilə yığmaq istərdim. Database hissəsini sql serverdə hazırlayaram. lazımı querylərdə optimizasiya işləri edə bilərəm. Bu işdə təcrübəm çoxdu. c# tərəfdə database-lə işləmək üçün Entity framework code first istifadə edə bilərəm. datagrid olaraq devexpresin datagridini istifadə edərdim.\n1/20/2017 3:50:24 PM\nMüddət: 4 iş günü Qiymət: 350 AZN\nSalam. Qeyd etdiyiniz proqramı tələblərə yüksək səviyyədə cavab verəcək şəkildə hazırlaya bilərəm. Bu iş üzrə kifayyət qədər təcrübəm var. Aşağıdakı texnologiyalar ilə 4 gündə bəlkə birazda tez (işin həcmindən asılıdır) yerinə yetirmək olar: c#, EF, LINQ, SQL SERVER, ADO.NET\n1/20/2017 4:09:05 PM\nHər adi bir forma - 100 AZN, müddət - 5 saat, master detail forma -150 AZN, müddət - 7 saat. Connection string login əsasında. DB local SQLite və ya MS SQL. ADO.NET, WPF. Qridlər avtofilter və qruplaşma imkanları ilə. Formalar CRUD operasiyaları ilə, əlavə prosedurlar tələb olunsa ayrıca danışılmalıdır. Formalar bir dilli, multidilçilik tələb olunansa ayrıca danışılmalı. 70% qabağcadan ödəmə.\n2/5/2017 3:52:15 AM\nTəklif ləğv olunur.\n1/21/2017 7:56:43 AM\nSalam. Proqramın həcmindən asılı olaraq 3-4 günə bəlkədə daha tez təhvil verə bilərəm. İnterfeys C# Forms, Baza hissəsi SQL Server. SQL serverə müraciət SQL Stored procedurlar vasitəsilə həyata keçiriləcək. Qiyməti 350 manat.\n1/21/2017 9:56:32 AM\nLazım olan məlumatları Report şəklində də təklif edə bilərəm. Bazanı doldurduqdan sonra hazır sorguların ReportViever ilə istifadəçiyə çatdırılması mümkündür.\n1/21/2017 11:29:37 AM\nMüddət: 2 iş günü Qiymət: 250 AZN\n1/21/2017 12:00:51 PM\nMüddət: 5 iş günü Qiymət: 150 AZN\nc# entityframeworkle mssql express ve local db ile yaza bilerem.dizayn normal seviyyede.\n1/21/2017 12:04:20 PM\ndizayn html5 css3 backend asp.net le de mumkundur 200azn.\n1/21/2017 1:33:08 PM\nMüddət: 5 iş günü Qiymət: 400 AZN\nSalam. Istediklerinizi .NET-de, ancaq web proyekt sheklinde hazirlayaram.\n1/21/2017 3:26:54 PM\nMüddət: 5 iş günü Qiymət: 300 AZN\nSalam, Eyni və oxşar tələblər ilə yazılmış proqramlar ilə təcrübəm çoxdur. İstədiyiniz tələblərdə yazılacaq, Əlavə olaraq filterler ilə axtarış, istənilən formatada report hazırlamaq, İstiafadiçilərə müəyyən hüqular vermək, LDAP server ilə inteqrasiya və s yazdığım qiymətə edə bilərəm.\n1/22/2017 1:33:13 AM\nSalam.İstədikləriniz .NET mühitində və DevExpress tool-larından istifadə edərək hazır edərəm.Proyektdə patternlərdən istifadə ediləcək və gələcəkdə hər hansısa bir dəyişiklik etmək asan olacag.Uğurlar\n1/23/2017 12:44:35 AM\nMüddət: 5 iş günü Qiymət: 500 AZN\nSalam, problemsiz, tam istəyə uyğun hazırlaya bilərəm. Əsas görüşüb detalları dəqiqləşdirməkdir. Kim işləsə, uğurlar!\n1/26/2017 2:39:16 PM\nJava proqramlaşdırma dilində hazırlaya bilərəm. Təklif edərdim veb brauzer vasitəsilə olsun istifadə olunsun(veb app kimi). Amma desktop proqram kimi də hazırlaya bilərəm. İstənilən funksionallıq olacaqdır. Bu sahədə təcrübəm kifayət qədər var.\n1/26/2017 2:41:30 PM\nDatabase MySQL olacaq və performan cəhətdən ciddi fərq olacaq. Həmçinin Java Desktop App-ı həmçinin Linux və Mac üçün də rahat işləyəcək.\n11/26/2017 1:28:38 AM\nMüddət: 4 iş günü Qiymət: 250 AZN\nMühit => Visual Studio , Entity Framework , Linq to SQL DataBase => MS SQL server Program haqqında ətraflı məlumat verin, sualınız yaransa commentdə qeyd edin


Niyaz Niftiyevin məhkəməsində ilginc açıqlamalar | "ELÇİ"\nHome XƏBƏR LENTİ Niyaz Niftiyevin məhkəməsində ilginc açıqlamalar\nNiyaz Niftiyevin məhkəməsində ilginc açıqlamalar\nDünən tanınmış jurnalist, Binəqədi Bələdiyyəsinin sədri Niyaz Niftiyev və onunla bərabər ittiham irəli sürülmüş bələdiyyənin keçmiş sədri Mətanət Nəsibova, həmçinin keçmiş şöbə müdiri Sahib Abışovun məhkəmə prosesi keçirilib.\nElchi.az Bakupost.az-a istinadən xəbər verir ki, məhkəmə prosesində Mətanət Nəsibovanın ifadəsi dinlənilib.\nM.Nəsibova bildirib ki, o, 2020-ci ilin yanvarından aprel ayına kimi Binəqədi qəsəbə Bələdiyyəsinin sədri vəzifəsini icra edib, həmin müddət ərzində Niyaz Niftiyev onun müavini, Sahib Abışov isə vergilər şöbəsinin müdiri olub.\nO qeyd edib ki, pandemiya dövründə bələdiyyə ərazisində fəaliyyət göstərən sahibkarlar arayış almaq üçün bələdiyyəyə müraciət ediblər və müvafiq şöbə tərəfindən araşdırıldıqdan sonra həmin sahibkarlara arayışlar təqdim olunub:\n“Arayışlar verilməzdən əvvəl onların torpaq və başqa vergilərin ödənilməsi tələb olunub. Əgər həmin sahibkarın hər-hansı bir borcu varsa, əvvəlcə o ödənilirdi. Ödənişlə bağlı qəbz alınırdı və həmin qəbz hazırlanan arayışın arxasına tikilib, mənə təqdim olunurdu. Mən baxıb, imzalayıb, möhürləyirdim”.\nMəhkəmədə M.Nəsibovaya hakim və vəkillər tərəfindən suallar ünvanlanıb.\nƏsas diqqət çəkən məqamlardan biri o olub ki, cinayət əməli kimi təqdim olunan arayışlarla bağlı sualı M.Nəsibova, “İllər ərzində daim o tipli arayışlar açıq şəkildə verilib”, – deyə cavablandırıb. Yəni vətəndaşın, sahibkarın fəaliyyətini təsdiq edən arayışlar daim olub.\nSahibkarların müraciəti əsasında pandemiya dövründə də həmin adamlara arayış təqdim olunub ki, onlar sərbəst şəkildə fəaliyyətlərini davam etdirə bilsinlər.\nKeçmiş sədr onun əvəzinə Niyaz Niftiyevin və ya başqa səlahiyyətli şəxslərin imza atması ilə bağlı hansısa informasiyasının olub-olmaması ilə bağlı suala “yox” cavabını verib.\nBildirib ki, o, bələdiyyədə olmadığı müddətdə onun əvəzindən kiminsə arayışlara imza çəkməsi ilə bağlı onda heç bir məlumat olmayıb.\nM.Nəsibova əlavə edib ki, onun rüşvət maddəsi ilə ittiham olunması absurddur:\n“Bələdiyyə sədri ümumiyyətlə, vətəndaşın üzünü görmür. Onlardan vergi, pul müvafiq şöbədə alınır və işi sadəcə təqdim olunan arayışa imza atmaqdır”.\n“Arayış verilən şəxsin doğurdan da həmin ərazidə fəaliyyət göstərib-göstərməməsinin necə müəyyənləşdirirsiniz” sualına isə belə cavab verib:\n“Bildiyiniz kimi, Binəqədi ərazisində sakinlərin çoxunun rəsmi qeydiyyatı yoxdur. Ona görə də şəxsin orada yaşayıb-yaşamamasının şəxsiyyət vəsiqəsi ilə təsdiq edilməsi mümkün deyil. Bizim vergi müfəttişlərimiz hamını tanıyır. Bundan başqa, arayış istəyən şəxsi müvafiq şöbə araşdırır və Bizə bildirilir ki, doğurdan da həmin adam qəsəbə ərazisində fəaliyyət göstərir. Biz də bu təqdimat əsasında həmin arayışa imza atırdıq”.\nNiyaz Niftiyev ilə bağlı suala M.Nəsibova çox müsbət cavab verib. Onun rüşvət alması, qanunsuz əməllər etməsi ilə bağlı heç bir məlumatının olmadığını bildirib.\nSuallar veriləndən sonra hakim bildirib ki, artıq vaxt yoxdur, növbəti proseslər var və yenidən məhkəmə təxirə salınıb.\nBuna etiraz edilib. Xahiş olunub ki, tez bir zamanda işə baxılsın. Heç olmasa Niyaz Niftiyev dindirilsin, onun ifadəsi eşidilsin və növbəti proseslər davam etdirilsin.\nHakim isə hazırda vaxtının olmadığını bildirib. Daha sonra həm Niyaz Niftiyevin, həm də qarşı tərəfin vəkili hakimdən heç olmasa 1 il 2 aydan çoxdur ki, həbsdə saxlanılan şəxsin ev dustaqlığına buraxılmağını xahiş ediblər.\nHakim deyib ki, Niyaz Niftiyevin ev dustaqlığına buraxılması məsələsi də növbəti məhkəmə proseslərində müzakirə oluna bilər.\nPrevious article “Bakcell” və “ASAN Məktub” uşaqların arzularını həyata keçirdi – FOTO\nNext article Uşaqlar Günü münasibətilə muzey yaradıldı – FOTO – VİDEO


Bakıda təhlükəli ağaclar -\n17 İyul 2019 19:54\nBir neçə gün öncə güclü külək nəticəsində Şəki Xan Sarayının qarşısındakı çinar ağacının qırılması nəticəsində baş verən qəza Bakı sakinləri arasında da həyəcanla qarşılandı. Paytaxt əhli də bu cür faciələrdən sığortalanmayıb, desək yanılmarıq. Çünki küləklər şəhərində nəhəng və yaşlı ağaclar kifayət qədərdir.\nŞəkidə baş verən hadisədən sonra redaksiyamıza yaşlı ağacların Suraxanı rayonu, Qaraçuxur qəsəbəsi, Kərəm İsmayılov küçəsində yerləşən bir neçə yaşayış evinin üzərində təhlükə yaratdığı və aidiyyəti qurumların buna etinasız yanaşdıqlarına dair şikayət məktubu daxil olub.\nŞikayəti yerində araşdırmaq üçün deyilən ünvana üz tutduq.\n“Hadisəsinin təkrarlanmasını istəmirlərsə...”\nKərəm İsmayılov küçəsi, ev 3, mənzil 1A-da yaşayan sakin Xuraman Məmmədyarova dedi ki, həyətdəki yaşlı ağac illərdir ki, damının üzərinə əyilib, bununla bağlı Suraxanı Rayon İcra Hakimiyyətinə dəfələrlə müraciət etsə də, nəticəsi yoxdur.\nMüsahibimin sözlərinə görə, hər fəsil onlar üçün qorxulu keçir: ”Həddindən artıq yaşlı olan bu ağac küləkli günlərdə bizə sözün əsl mənasında cəhənnəm əzabı yaşadır. Qışda bəzən gecələr güclü külək olur, səhərə qədər dua edirik ki, qəza olmasın. Ailədə körpə uşaqlar var, onlara xətər dəyəcəyindən ehtiyatlanırıq”.\nŞəki hadisəsindən sonra həyəcan içində yaşadıqlarını bildirən Xuraman Məmmədyarova: “Orada insanların yaşadıqları bizim başımıza gəlməmiş müvafiq orqanlar addım atsa yaxşı olar”- deyə əlavə etdi.\n“Rəsmi şəxslər gəldi, amma vəziyyət dəyişmədi”\nMəmmədyarovanın qonşusu Günel Şahmuradova isə bildirdi ki, sakinlər adından kollektiv müraciət ünvanlasalar da, bir neçə rəsmi şəxsin gəlib baxış keçirməsi vəziyyəti dəyişməyib: “Dolu, leysan yağanda ürəyimiz ağzımıza gəlir ki, bu dəqiqə ağaclardan biri evimizin üzərinə aşacaq, qaçıb canımızı da xilas edə bilməyəcəyik”.\n“Kütləvi şəkildə ağaclar kəsilir, yerinə obyektlər ucaldılır, amma...”\nElza İbrahimovanın sözlərinə görə, yaxınlıqda hər hansı obyekt tikiləndə, göydələn ucaldılanda yamyaşıl, cavan ağaclar kəsilir, aşma təhlükəsi olan ağaclara etinasız yanaşılır: “Hər hansı obyekt tikintisi olarsa, ağac kəsiminə göz yumulur. Bizim müraciətlərimiz isə cavabsız qalır. Halbuki bu ağacların yaşı ötüb, ciddi təhlükə mənbəyidir. Bəzən rəsmi şəxslər gələndə yerlibazlıq edir. Haralı olduğumuzu soruşanlar belə olub, lap məəttəl qalmışıq. Hər birimiz azərbaycanlı deyilik? Naxçıvanlı, lənkəranlı, nə fərqi var, haralıyam?!”\nMəsələ ilə əlaqədar əvvəlcə Ekologiya və Təbii Sərvətlər Nazirliyinin Dövlət Ekspertiza İdarəsinə müraciət etdik. İdarənin nümayəndəsi Sevinc Ərəbxanova bildirdi ki, şikayət üzrə Rayon İcra Hakimiyyətinə müraciət ünvanlanmalı, o qurumdan da idarəyə müvafiq müraciət daxil olmalıdır: “Bizə Suraxanı Rayon İcra Hakimiyyətindən müraciət daxil olduqdan sonra şikayət araşdırıla bilər”.\nİcra hakimiyyəti iddiaları rədd etdi – “Müraciət olmayıb”\nSuraxanı Rayon İcra Hakimiyyətinin Sosial-iqtisadi inkişafın təhlili və proqnozlaşdırılması şöbəsinin müdiri Altun Quliyev adıçəkilən ünvandan müraciət daxil olmadığını vurğuladı: “Sakinlər ilk növbədə bizə müraciət etməli, onların müraciətləri əsasında da biz Ekologiya və Təbii Sərvətlər Nazirliyinin Dövlət Ekspertiza İdarəsinə məktub yollayırıq. Bu qurum müvafiq qərar verdikdən sonra isə Bakı Şəhər İcra Hakimiyyətinin uyğun sərəncamı əsasında Rayon İcra Hakimiyyəti olaraq məsələyə baxılır”.\nA.Quliyev redaksiyamızdan şikayətçi sakinlərin adlarını və ünvanlarını istədi: ”Zəhmət olmazsa, Suraxanı Rayon İcra Hakimiyyətinə müraciət ediklərini deyən şəxslərin adlarını və ünvanlarını bizə təqdim edin ki, biz də ora adamlarımızı göndərək”.\nProblemi diqqətdə saxlayacağıq


Topdan Zəif bazlı anyon mübadiləsi qatranı İstehsalçı və Təchizatçı | Dongli\nZəif Baza Anion (WBA) qatranlar var polimerləşdirici stirol ilə hazırlanan polimer və ya akril turşusu və divinilbenzol və xlorlama,zövq Dongli şirkəti gel və makroporoz təmin edə bilər növləri WBA fərqli keçidli qatranlar. Bizim WBA Cl formaları, vahid ölçüsü və qida dərəcəsi daxil olmaqla bir çox dərəcələrdə mövcuddur.\nZəif əsas anyon mübadiləsi qatranı: bu növ qatranlar zəif əsas qrupları ehtiva edir, məsələn birincil amin qrupu (birincil amin qrupu olaraq da bilinir) - NH2, ikincil amino qrupu (ikincil amin qrupu) - NHR və ya üçüncül amino qrupu (üçüncül amin qrupu) ) - NR2. Oh - suda ayrışa bilirlər və zəif əsaslıdırlar. Əksər hallarda, qatran məhluldakı bütün digər turşu molekullarını adsorbsiya edir. Yalnız neytral və ya asidik şəraitdə işləyə bilər (pH 1-9 kimi). Na2CO3 və NH4OH ilə bərpa oluna bilər.\nGüclü əsaslı anion qatranları\nQatranlar Polimer matris quruluşu Fiziki Görünüş FunksiyaQrup İonik Forma Ümumi Mübadilə Tutumu meq/ml Nəm tərkibi Partikül Ölçüsü mm ŞişkinlikFB→ Cl Max. Göndərmə Ağırlığı g/L.\nMA301 DVB ilə Makroporous Ploy-stirol Opak Ağ Sferik Boncuklar Üçüncü Amin Pulsuz baza 1.4 55-60% 0.3-1.2 20% 650-700\nMA301G DVB ilə makro gözenekli poli-stiren Ağ Sferik Boncuklar Üçüncü Amin Cl- 1.3 50-55% 0.8-1.8 20% 650-690\nGA313 DVB ilə gel tipli poli akril Tşəffaf Sferik muncuqlar Üçüncü Amin Pulsuz baza 1.4 55-65% 0.3-1.2 25% 650-700\nMA313 DVB ilə makro gözenekli poli akril Ağ Sferik Boncuklar Üçüncü Amin Pulsuz baza 2.0 48-58% 0.3-1.2 20% 650-700\nQüsurların aradan qaldırılması\nİon mübadiləsi qatranının sənaye məhsulları çox vaxt az miqdarda aşağı polimer və reaktiv olmayan monomer, həmçinin dəmir, qurğuşun və mis kimi qeyri -üzvi çirkləri ehtiva edir. Qatran su, turşu, qələvi və ya digər məhlullarla təmasda olduqda, yuxarıdakı maddələr axıdılmış suyun keyfiyyətinə təsir edərək məhlulun içərisinə keçir. Buna görə yeni qatran istifadə etməzdən əvvəl əvvəlcədən təmizlənməlidir. Ümumiyyətlə, qatranı tamamilə genişləndirmək üçün su istifadə olunur, sonra qeyri-üzvi çirkləri (əsasən dəmir birləşmələri) 4-5% seyreltilmiş xlorid turşusu ilə, üzvi çirkləri isə 2-4% seyreltilmiş natrium hidroksidlə çıxarmaq olar. həll. Əczaçılıq preparatında istifadə olunarsa, etanolə batırılmalıdır.\nDövri Aktivləşdirmə Müalicəsi\nQatran istifadə edərkən, neft mübadiləsi qabiliyyətinin azalmaması və ya hətta funksiyasını itirməməsi üçün neft çirklənməsi, üzvi molekulyar mikroorqanizmlər, güclü oksidləşdirici maddələr və digər metallarla (məsələn, dəmir, mis və s.) Təmasın qarşısını almaq lazımdır. Buna görə də, reçine vəziyyətə uyğun olaraq nizamsız olaraq aktivləşdirilməlidir. Aktivləşdirmə üsulu çirklənmə vəziyyətinə və şərtlərinə görə təyin edilə bilər. Ümumiyyətlə, kation qatranının xlorid turşusu batırılması ilə yumşaldılması Fe ilə çirkləndirilə bilər, sonra tədricən seyreltilir, anion qatranı üzvi maddələrlə çirkləndirilə bilər. 10% NaCl + 2-5% NaOH qarışıq məhlulu ilə islatmaq və ya yuymaq olar. Gerekirse, 1% hidrogen peroksid məhlulu ilə bir neçə dəqiqə islatmaq olar. Digərləri, turşu əsaslı alternativ müalicə, ağartma müalicəsi, spirt müalicəsi və müxtəlif sterilizasiya üsullarından da istifadə edə bilərlər.\nYeni Reçine Ön Müalicəsi\nYeni qatranın əvvəlcədən işlənməsi: İon mübadiləsi qatranının sənaye məhsullarında, reaksiyada iştirak etməyən, həmçinin dəmir, qurğuşun və mis kimi qeyri -üzvi çirkləri ehtiva edən az miqdarda oliqomer və monomer var. Qatran su, turşu, qələvi və ya başqa bir həll ilə təmasda olduqda, yuxarıdakı maddələr məhlulun içərisinə keçəcək ki, bu da tullantı suyunun keyfiyyətinə təsir edəcək. Bu səbəbdən yeni qatran istifadə etməzdən əvvəl əvvəlcədən təmizlənməlidir. Ümumiyyətlə, qatran su ilə genişlənəcək və sonra qeyri-üzvi çirkləri (əsasən dəmir birləşmələri) 4-5% seyreltilmiş xlorid turşusu ilə, üzvi çirkləri isə 2-4% seyreltilmiş natrium hidroksid məhlulu ilə təmizləyə bilər. neytrala yaxın.\nSonrakı: Makro gözenekli şelat qatranı\nMakro gözenekli adsorptiv qatranlar


Mir Şahin ilə "Hesabat" verir\n09:56 26 Dekabr 2014\nBu il başa çatır və qarşıdan Yeni il gəlir. Ötən illəri xatırlamadan, keçmişi bilmədən gələcəyin müəllimi olmaq çətin olur. Təbii ki, televiziya məkanında yaddaqalan, geniş tamaşaçı auditoriyası olan, yüksək reytinqə malik proqramların cəmiyyətin inkişafı, insanların siyasi cəhətdən intellektuallaşması, dünyada gedən proseslərin dərk olunması baxımından əhəmiyyəti böyükdür.\nBelə verilişlərdən biri ANS telekanalında hər həftənin sonunda efirə gedən "Hesabat" analitik proqramıdır. Yaradıcılıq fəaliyyətindən əlavə, təşkilatı, idarəetmə işləri ilə də məşğul olmasına baxmayaraq, proqramın hazırlanması üçün gecə-gündüz çalışan, verilişin müəllifi və aparıcısı ANS Şirkətlər Qrupunun vitse-prezidenti, istedadlı telejurnalist, əməkdar jurnalist, həmçinin Azərbaycanın ən yüksək reytinqli analitik proqramı "Hesabat"ın müəllifi Mir Şahinin düşüncələrini öyrənmək maraq doğurmaya bilməz.\nBundan əlavə, ölkəmizin qanuni sərhədini nümayişkaranə şəkildə pozmuş erməni helikopterinin bu ilin noyabrında Azərbaycan ordusu tərəfindən Dağlıq Qarabağ ərazisində vurulması yaddaqalan oldu. Bu, ondan xəbər verdi ki, Azərbaycan həmişə ayaqdadır, Azərbaycan güclüdür.\nMir Şahin Hesabat verir